c: text/html

text:
Oke berhubung saya ini adalah seorang laki suku bali tulen, jadi semestinya saya harus mahir berbahasa Bali. Karena Bahasa juga merupakan salah satu aspek budaya, yang kita sebagai anak muda sudah wajib hukumnya untuk melestarikan. Bicara tentang bahasa Bali, saya diberikan tugas oleh guru muatan lokal disekolah saya untuk mengerjakan sebuah pidato yang berbahasa bali dengan tema bebeas.
Pangaksama ngulun mareng hyang guruning sastra
Om Swastyastu...
pangayu bagia aturang titiang majeng ring Ida Sang Hyang Widhi Wasa, sangkaning sih asung kerta wara nugraha ida titiang prasida ngawedarang daging pikayunan, jagi mautsaha ngalestariang basa pingkalih sastra Bali druwene majalaran antuk blog puniki.
boya sangkaning manah langyana titiang ngaturang conto pidarta puniki majeng ring ida dane sareng sami, nanging sangkaning meled manah titiang ngatonang basa kalih sastra Bali kantun ajeg ngantos riwekasan.
wantah asapunika, titiang boim winatha ngalungsur pangampura antuk kekirangan daging conto-conto pidarta ring blog puniki.
Om Çantih,Çantih,Çantih Om
PIDARTA RING SAJERONING NYANGGRA RAHINA SARASWATI
Om Swastyastu,
Inggih ida dane sareng sami sane kusumayang titiang, titiang rumasa bagia pisan riantukan prasida masadu ajeng sareng ida dane iriki, ring rahina puniki, sane pinaka pujawali Sang Hyang Aji Saraswati. Sadurungnyane ngiring sareng-sareng nyihnayang rasa pangayu bagia majeng ring Ida Hyang Parama Kawi sangkaning sih asung kerta wara nugraha ida, titiang pingkalih ida dane ngamangguhang karahajengan.
Ida dane sareng sami, waluya kadi nasikin segara titiang purun ngadeg iriki jagi nguningayang suksman Rahina Saraswati, sane minabang titiang ida dane sami sampun tatas uning. Nanging sangkaning meled manah titiang, titing malih ngaturang majeng ring ida dane sami.
Yening inargamayang titiang Sang Hyang Widhi pateh ring Betara Surya sane madue sinar, sinar punika sane marupa lambang Sang Hyang Aji Saraswati sane nyinarin jagate makasami, mangdane prasida ngmolihang kalanduhan miwah karahayon. Sapunika taler kawruhane punika marupa sinar ring i manusa mangdene uning ngunadikayang sane patut kalawaning tan patut. Iraga sareng sami patut mangayu bagia majeng ring Ida Sang Hyang Saraswati, santukan Ida sane ngicenin karahayuan, kawicaksanan, kawibawan, miwah sakancan kawruhane sane katiba ring i manusa majalaran antuk sastra.
Ida dane sane kusumayang titiang, manawita ida dane sareng sami sampun uning, Rahina Saraswati punika rauhnyane ngenem sasih apisan, inggih punika rikala Saniscara Umanis Watugunung. Kawentenan pralambang ring sajeroning palawatan Ida Sang Hyng Aji saraswati,sane makeh madaging simbul lan artosnyane soang-soang, titiang jagi mautsaha nlatarang manut napi sane kauningin titiang. Ring lambang Saraswati punika kawentenan Ida marupa anak istri ayu, madue tangan patpat, ida nglinggihin angsa, taler magenah ring luhuring tunjung. Mangkin jagi uningayang titiang siki ping siki :
- Sane kapertama, Ida rabin Betara Brahma tur maraga ayu sane pinaka simbol prabawan sane ageng, taler pangwruhan punika ngulangunin manah sang sapasira sane satya malajahin.
- Ida matangan patpat sane soang-soang ngamel genitri, lontar, rebab, lan sekar tunjung. Genitri pinaka simbul pangweruhan punika tanpa wates, lontar pinaka simbul kawruhan, rebab pinaka simbul kebudayaan tur masuara ngulangunin nyihnayang pangwruhan punika ngulangunin, tunjung punika pinaka simbul sekar mahasuci pinaka lambang pangweruhan punika suci.
- Angsa pinaka praciri buron sane wicaksana, sane nyihnayang yaning sampun wikan sinah i manusa prasida kadi patapan i angsa sane sida ngrereh amah-amahan ring endute kutek.
Sapunika prasida antuk titiang ngaturang indik palawatan Ida Sang Hyang Saraswati, sane pinaka palawatan pangwruhan. Mungguhing ngenenin indik sapulah palih parindikan rahina saraswati punika wenten tigang rentetan inggih punika :
- Ri kanjekan rahina Saraswati punika, saking semeng jantos tajeg surya, iraga sareng sami maturan ka sanggah utawi ka mrajan soang-soang miwah mantenin buku utawi lontar druwene. Sakewanten sadurung maturan nunas trirta dumun ring ida pranda utawi ring sesuhunan ragane soang-soang. Sasampun banten punika kaantebang raris kasiratin tirta saraswati ping lima. Wusan punika wawu ragane siratin tirta ping tiga, kainum ping tiga taler karaup ping tiga. Tetujon iraga nunas tirta saraswati punika tan lian wantah mangda ida ngicenin karahajengan miwah kawruhan sane mautama. Tirta punuka taler dados angge nyuciang raga, ngicalang sakancan keletehan sane wenten ring angga sarira.
- Rentetan sane kaping kalih wantah masambang semadi. Ri kala masambang semadi patut majagra sinambi ngwacen lontar-lontar suci kaagaman. Ring masambang semadi punuka iraga patut mabrata tan dados mapunyah-punyahan. Tetujon mabrata punika wantah marupa latian natingin gegodan sadripune, ngwacen lontar utawi buku-buku kaagaman pinaka tangkis majagra, sinambi nunas pangwruhan majeng ring Sang Hyang Saraswati.
- Rentetan sane kaping tiga inggih punika mabanyu pinaruh risampun awengi majagra, mabrata nglaksanayang sambang semadi. Benjang semengane raris mabanyu pinaruh ka beji utawi ka segara tur matirta. Tetujon iraga mabanyu pinaruh wantah nyuciang raga turin nyupat sekancan letehe.
Sapunika tigang rentetan sapulah-palih acara sane patut iraga laksanayang rikala nemonin Rahina Saraswati.
Inggih ida dane sane kusumayang titiang, manawi asapunika sane prasida aturang titiang majeng ring ida dane sami ngenenin indik Rahina Saraswati puniki. Manawi ring sajeroning napi sane baosang titiang i wawu wenten iwang antuk titiang matur, titiang nunas pangampura. Puputang titiang antuk panyineb atur.
Om Çantih,Çantih,Çantih Om
SAMBRAMA WACANA RING RAHINA SARASWATI
Bapak kepala sekolah sane banget baktinin titiang, bapak ibu guru sinamian sane baktinin titiang, pasawitran titiang sareng sami sane tresna sihin titiang. Sadurung titiang matur amatra. Titiang sane nyelewedi dados manggalaning OSIS nyihnayang rasa pangayu bagia majeng ring Ida Sang Hyang Widhi Wasa, sangkaning asung kerta wara nugraha ida iraga sareng sami iriki prasida ngalaksanayang pujaning saraswati ring rahinane mangkin.
Ida dane sareng sami, manawita sampun uning nyabran Saniscara Umanis Watugunung pastika sampun iraga nglaksanayang pujaning Sang Hyang Saraswati pinaka bhataraning pangweruhan. Gargita pisan manah titiang santukan nyingakin sajebag kulawarga sekolah sumuyub salunglung sabayantaka, sapunika taler para parawantaka(panitia) prasida ngelarang pacentokan penjor lan gebogan pantaraning kelas sane janten sampun kadasarin manah suci nirmala buat nincapang rasa bhakti iraga sareng sami majeng ring Ida. Dumadak ngancan ngariwekas pacentokan sekadi puniki prasida kawerdiang malih mangdane acara sekadi puniki prasida kalaksanayang nyabran nemu rahina saraswati. Titiang saking manggalaning OSIS ngaturang suksmaning manah majeng ring para parawantaka(panitia) sane sampun prasida ngamong sapulah palih acarane puniki sane prasida labda karaya tur mamargi rahayu.
Ida dane sareng sami sane dahat wangiang titiang, wantah asapunika sane prasida unggahang titiang ring panyembrama titiang puniki. Pinaka wusananing atur, titiang nunas pangampura antuk sapangiwang titiang matur, mugi-mugi ida dane ngaledangin.
Om çantih, çantih, çantih Om.
KAMPANYE INDIK KAWENTENAN BASA BALI
Marupa pidarta persuasi
BASA BALI PINAKA JALARAN NGALESTARIANG BUDAYA BALI
Om Swastyastu,
“Buk, canang yang ini berapa satu?” minab punika bebaosan sane ketah lumrah iraga pireng ring tepengan aab kadi mangkine. Napi mawinan sapunika? Minab iraga sane nruenang kimud ngangge, inggih punika basa bali sane ring aab kadi mangkin sayan sue sayan ngidikang anak sane ngangge mabebaosan utawi berkomunikasi. Tios kadi kahanan ring dumun daweg basa bali kantun pinaka basa utama ring bebaosan utawi komunikasi. Yening mangkin wenten anak matumbasan kadi wau ngangge basa bali ”buk canang sane niki aji kuda asiki?” pastika sampun lian antuk iraga mirengang, wenten manah sane nuldul tatkala mireng anak mabaos kadi punika, santukan basa bali punika dahat luih manut ring tata titi basanyane taler madue pangargan sane mautama ring sajeroning angge mabebaosan.
Ring tanah bali puniki raga embas pinaka pabesen saking Ida Hyang Parama Kawi majalaran iraga manumadi dados jadma bali, jagi ngangganin utawi miara tetamian saking leluhur iraga. Nenten sios marupa warisan budaya pamekas basa kalih sastra kawi bali druene, sane dahat kasumbung luwih ring jagate. Punika awanan sapunapi antuk ngwerdiang kalih nglimbakang basa Bali iraga sareng sami, pamekas para anom-anome mangda ngawit mangkin sayan seneng malajahin utawi nelebin basa bali. Basa bali sane kasub ring jagate, pinaka basa daerah sane madue pangempon dahating akeh ring nusantara puniki.
Ida Dane sareng sami, manawita sampun akeh jalaran sane katempuh olih pamrentah minakadi ngranjingang basa bali ring sajeroning pendidikan formal, taler sang maraga wisesa sane pinaka murdaning jagat bali taler nglaksanayang Utsawa Dharma Gita nyabran awarsa nika boya ja sios pinaka utsaha saking pamrentah antuk nguratiang basa bali druene. Yan sakadi amunika pakardin pamrentah ring utsaha nglestariang budaya bali pamekas basa bali, iraga nenten patut tan pati rungu utawi tan eling tekenin kawigunan lan kabecikan basa lan budaya baline.
Siosan ring punika taler Undiksha singaraja ngwangun jurusan pendidikan basa bali, sane kaaptiang mangda sida dados pangamong lan mangda prasida dados guru basa bali disubane tamat irika. Ida dane sane tamat saking irika pinaka generasi penerus yowana bali sane riwekasan prasida ngamel tur nglanturang pangajahan basa bali ring pratisentana iraga. Siosan ring punika taler jurusan pendidikan basa bali punika nyabran warsa ngelarang pacentokan-pacentokan minakadi, pidato mabasa bali, masatua bali, orti bali miwah sane tiosan sane sampun sapatutnyane iraga aturang pangargan sane pinih becik ring jurusan punika. punapi patut titiang maosang kadi punika?.....
Ida dane sareng sami, punapi mangkin antuk mangda ngawit dewek padidi mautsaha ngangge basa bali ngantos prasida ngiyusin anak tios ngangge basa bali, yen kadi punika, sumanggup minab?....santukan punika ngiring biasayang ngawit ring dewek padidi, ring kulawarga nyantos ring pasawitran tegarang angge basa baline, yen terus pinehang ring kahyun nenten kalaksanayang minab meweh karasayang. Nanging, tegarang mangkin laksanayang, apang nenten ajeg bali wantah label kemaon, beh sami....ajeg bali,ajeg bali,ajeg bali, latah ngraosang ajeg bali. Nanging sujatine entip puun nenten wenten....
Nunas ampura ping banget titiang ngaturang sakadi punika, santukan napi, meled ring manah titiang jagi ngajak ida dane mangda sayan seneng, sayan wikan mabasa bali. Mangda ida dane sauninge, daweg titiang ring jawi dumun duk titiang ngruruh widya ring ISI jogja titiang marasa elek ring manah, napi mawinan? Santukan irika titiang ketakenin indik basa bali olih sawitran titiang irika sane akehan saking jawi asli. ”Im gimana sih sebenernya sor singgih basa itu? Apa alusnya kemaluan laki-laki?” Ane sakadi punika pitaken-pitaken sane katakenang sareng titiang, saking nika titiang makebyah ring manah titiang laut kabilbil tan sida nyawis pitakene punika....minab ida dane sami wenten sane madue pengalamansakadi punika. Dija lek atine yan kahanane kadi punika. Raga saking bali, tan prasida mabasa bali, minab kaucap bali oplosan yen kenten....
Munguing asapunika ngiring mangkin iraga sareng sami ngurating, nglaksanayang turin ngangge basa bali druene mangda tan nemu malih kahanan kadi punika. Malarapan antuk galah sane becik sakadi mangkin, titiang banget mapinunas majeng ring ida dane sami taler ring para yogia sane ngawiwenangang pendidikan, mangda mikayunin saha ngmargiang sakadi pinunas titiang i wawu, pradene prasida kapanggih sakadi pangaptin iraga sareng sami majalaran nelebin basa bali turin prasida nglestariang budaya bali iragane.
Ida dane sareng sami sane kusumayang titiang wantah asapunika prasida aturang titiang ring tepengane kadi mangkin, cutet atur titiang ngiring sareng sami ngwit mangkin tunggilang kahyune ring sajeroning ngawerdiang pingkalih nglimbakang basa bali druene, kandugi prasida kapanggih napi sane kaaptiang iraga sareng sami. Prade wenten ring sajeroning atur titiang wawu wenten manawi kruna utawi luir ipun sane tan menggah ring kayun ida dane sami, lugrayang titiang nunas geng rna sinampura....
Makawasananing atur titiang ngaturang parama Çantih....
Om Çantih,Çantih,Çantih Om

robotstxt: allowed

filter: keep


text:
: sanggah,kahyangan tiga,ulun carik,miwah sane lian2nan.
Munggwing pidadbdab/dudonan,miwa bebanten indik piodalan,manut
gagelaran pangnut agama hindu,kantun pisan manggeh
desa-kala-patra,mawinan salah sinunggil kawentenane maeos-seosan.
Yadiastun asapunika tatujon dewa yadnya ran wenten mabiyanan.anggen
pagamel ring sor pumiki anggehang titiyang maka unteng2ne pisah,sarwa
sadarana luwir ipun:
Odalan alit:
1. Pangawit,palinggih genah rikalan ngodalin,ilenang antuk upakara penyasap.
2. Lanturang ilen pamendak bhatara,tur linggihang ring palinggih sane
sampun cumawis.
3. Raris ilenang upakara pebersihan,
pabyakawon prayascita,pabresihan.
4. Ngilenang upakara piodalan ring bhatara.
5. Nunas pemarisudhan bhatara,meduluran muspa,pangubakti tur maka
pamuput nunas tirta.
Bersambung


text:
Ada katuturan satua pangangon bebek madan Pan Meri. Sangkal ia madan Pan Meri, kerana dugase i malu ia liu gati ngelah memeri utawi panak bebek.
Sakewala lacur tusing dadi kelidin, panyatakan merine mati kena gering. Enu kone masisa buin aukud sada merine ento ane paling bengil tur berag.
Ento jani kapiara baan Pan Meri. Semengan nyanjaang epot Pan Meri ngenang amah-amahan merine bengil ento. Di kengkene ka telabahe abana masileman apang nyak kedasan goban merine buin abedik.
Merine bengil ento masih jemet pesan teken Pan Meri. Yening Pan Meri nuju ngarit jeg nutug di durine sambila munyi kwek….kwek…. kwek….! Bagia atine Pan Meri ngelah ubuhan jemet buka keto. Diastun tuah aukud turin bengil sakewala mawiguna pesan marep Pan Meri.
Kacerita galahe suba sanja. Pan Meri lakar ngemaang amah merine Pan Meri lantas ngaukin ri…ri….ri…ri…! Nanging merine tuara ada. Sengap paling Pan Meri mengalihin kema mai masih tuara tepukina. Pan Meri lantas nuluh telabah ngalihin sambila mangaukin, naler masih tuara ada. Kanti suba sandikala Pan Meri ngalihin tusing masih tepukina merine.
“Uduh….Dewa ratu. Dija ya merin titiange. Dadi bisa tusing ada, kija lakuna malali. Len suba sandikaon buin kejep dogen suba peteng sinah lakar tusing tepuk apa!” Uyang paling kone Pan Meri sada sedih merine tuara tepuka.
Saget nangked kone Pan Meri di tanggun telabahe beten punyan asem, ada batu gede. Ditu kocap tongose tenget tur pingit. Sedek bengong Pan Meri, jeg teka anak gede selem, siteng tur tangkahne mabulu. Paliatne nelik tur gigine rangap macaling.
Pan Meri kesiab takut nagih malaib sakewala batisne lemet awakne ngetor. Anake gede selem ento maakin Pan Meri.
“Suba sandikaon adi enu masih kema mai. Apa kalih dini, Pan Meri?” keto omongne I gede selem.
.......... Selanturnyane >> ngejer kone Pan Meri nyautin .......


text:
PUPUH SINOM
Pupuh Sinom niki karipta olih : I Nyoman Mahatma( Almarhum)
1. Wenten Empu Dangascarya
ngerawuhing Jagat Bali
maparab Dang Empu Kuturang
mitatasing Jagat Bali
raris nibakang pengaksi
Kulon, Wetan, Lor, Kidul
Hyun Ngardi Kamimitan
Sungsungan Kerama Bali
Riwus puput
Panca Datu Padudusan
2. Gunung Agung Puseh Tunggal
Dalem Gunung Batur Tunggil
Ulun Danu muang Segara
pada teken Ulun Carik
Liu yan pada itungin
Pra Sanak Ida Hyang Guru
Pasimpangan Ida katah
Umungguring Jagat Bali
Batu kau
Lempuyang lan andakasa
3. Hyang Guru Siwa Sidhanta
Amurbeng raat ring Bumi
Ida Sakti Mawisesa
Ngardi Jagate se Bumi
Ida patutne kapuji
Makadasar tuhu sadhu
Para Krama prayatna
Mandekin Globalisasi
mangda kukuh
Tan keeng Global Budaya
4. Jagat Bali luih utama
Parhyangan Hyang Widhi
Mider Bhuana manggeh Pura
Ri Jeroning Jagat Bali
Bali mangaraning Wali
Bali meartos luwih tuhu
Kajanaloka ring Jagat
Manca Negarane malih
Bali Kasub
Ngaran jagat Suarga Loka
5. Keto kojaraning Sastra
Katuturang Sang Hyang Aji
Ngelakonang Bhakti Marga
Purnama -Tilem mabersih
Kajeng Kliwon nika malih
Muji Sang HyangSiwa Guru
Mangda Jagra palemahan
Tan linyok ring Tatwam-Asi
Siddha mangguh
Swarga Sekala – niskala
6. Wenten malih pangsukseman
mangda gineng maring ati
Ngalokaning Bhakti marga
Karma marga nika malih
Jnana marga pinih lwih
Punika incep satuhu
Malih ngaran Rajayoga
Diana ngelawan Semadi
Siddha cumpu
Tunggil sag Parama Suksema
7. Yan siddha nincep Swarga
Onenge tan sipi-sipi
Matapakan -Surya- bulan
Mateja tumibeng bumi
Punika Laksana mulih
Kawinongin Ayah- indung
Ngaran Wahya Adyatmika
Setata nyuksemeng Budi
Dharma sadhu
Nunggil Hyang Parama Suksema
8. Yan yukti Tus Mahutama
Pascad ring tutur Aji
Tan Ageleng maring Budhi
Tan murud Sesana yukti
Arimbawa satuhu
Jineng ring Tattwa agama
Tan surud ngastiti widhi
Mangda Tuhu
Ngalakonin kasusilan
9. Panglukatan mahutama
Segara Agung tanp patepi
Campuhan Tirta sa Bhuana
Trebesan gununge sami
Punika pawitra lwih
Nglukat Bhuanalit-Agung
Kalih manah prapanca
Stata osa ring Ati
nike nglebur
Luir lara ring Segara
10. Buat sengka dadi Manusa
Subha-asubha nitahing
Nyuksema ke madya Padha
Ngardi alayuning Bumi
Mangda Langgeng ring Budhi
Pulakertine mangiku
Astu sidha paripurna
Lan sabar suhur ring hati
Mangda asung
Hyang Suksema micayang
Ledangin jantos selanturnyane……………. Suksema.
Ingih pamiarsa mangkin atur uningayang titiang indik gambare puniki,
Ritatkala titiang kundangan ke Jeron Dane Mangku Bajra ring Banjar Batanpoh Sanur utawi ritatkala titiang madelokan iriki titiaang kacunduk ring Foto Sang adue karya. Iriki titiang sedek natasang akuda akehne Kulewargan dane Jero mangku nyarengin mepandes. Tan dumade rawuh Dek na mindon titiange crekkkk munti kamerane beh jeg sapuniki dadosne.
ainggih pamiarsa ledangan gih druwenan sareng-sareng gih………. suksema uratian Ida -dane sinamian
Madelokan
Melajah Basa Bali
Om Swastyastu,
Pamiarsa sane suksemayang titiang, garjita manah titiang prasiddha makarya” WordPress” puniki makejalaran dewek titiange melajah iriki. Manawita Iratu, Ida dane Sang Wikan prasiddha mapaica pawarah-warah ring dewek titiang. Tiang anak Bali naging tambet pisan mebasa Bali.
Niki sampun dewek titiang kasengguh tua-tua tuwuh, yusa manten tua nangingke indik peplajahan lan pengalaman titiange tuna.
Ainggihmumpung titiang polih galah melajah, ring genahe puniki titiang pacang masewaka ring Sang sane ledang “berbagi” ritat kala singsal antuk titiang nyurat utawi maatur ledangan icenin paweweh jagi agen titiang imba nyolahang raga ring pagubugan.
Makeh sane panggihin titiang anake sane wikan mebawos nganggen seseet, sesimbing, bebladbadan, sesonggan, sesawangan miwah sane siosan sane mahawinan titiang merasa salit manahe nenten prasiddha nimpalin, duaning arang titiang mamaca buku Basita paribasa Bali.
Ainggih pamiarsa asapunika prasiddha titiang mapiungu hatur amatra, dumogi prasiddha ngamolihang phala sekadi pengaptin titiange duanang makeh para yowanane sane mapitaken ring dewek titiange nganinin Seni lan Budaya Bali…………..Suksema
Om Shantih, Shantih, Shantih Om
Rahajeng
Suksema


text:
Selasa, 10 Juli 2012
cerita bhs bali
SANG NANDAKA MUAH
PRABU SINGA KAPISUNA
Kacritedi alas Malawane ade kone lembu jagiran aukud, madan sang Nandaka.Ane dadi rajen alase ditu Sang Prabu Singa. Panjaknyane sawatek asu alase. Pinake pepatihmadan patih Sambada,I Nohan teken I Tatit.Sang Nandaka muah Prabu Singa,masawitra becik-becik.Sang Nandake ngelaran kapanditan.
Sang Prabu Singa nyabran dine mlajahintutr kadarman nginutin solah Sang Nandakane sadine-dine mamukti padang,suud mamati-mati,suud mamangsa daging.Dening keto keweh sawatek asune,krane tusing bias neda padang,ambengan muah don –donan.Ditu lantas paum di batan kayu kalikukune.
I Tati graos teken I Patih Sambada,nerangan panjake pada kasengsare,berag aking. Masaut Patih Sambadasade kenyem.”Ih”,ento cai pada makejang,yan kapineh baan I dewek,pasawitra Ida Prabu Singa teken Sang Nandake tusing adung.Krane bina paksa len kapti,artinelen sorah len tetujone.Jani I dewek ngalih daya upaya apang Prabu Singa palas teken Sang Nandaka.”Mare keto lege pesan keneh asune makejang, lantas paumane maluaran.
Nemoni dewase melah, I Sambadanyilib nangkil ring Sang Nandaka,ane sadek masayuban di beten kayu bingine. I Sambada ngenggalang nyumbah lanrtas matur.”Inggih Ratu Pranda mungguing kabecikan pasawitra I ratu ring SangPrabu Singenenten nyandang baosan, Sakewanten ampereyang pisan ,sane mangkin Sang Singe nyelsel rage, antuk kadropon makanti ring I ratu.Ida wantah eleng ring rage nilar sesananratun buron.Ida nandike sapuniki,”Jani awake tau teken undukI I Lembu,tingkahne corah mapi-mapi sadu.Yadiapin I Lumbu matanduk nyanyap,awake gede,seng keweh awake,ngalap kapatianne”.
Keto aturne I Sambada ngadu ada,lantas ia mapamit.Tan kacritaangdi jalan,I Sambada sube tangkil teken Sang Singe,nyumbah-nyumbah matur,”Inggih, Ratu Sri Mregepati ,titian nunas ampure!Titiang polih tangkilring Sang Nandake.Dane maosan dahat singsal pamargin I Dewane”Sapunika pangandike dane. “Cai Sambada,bapa nuturin cai,buat jelen laksane singane.Tusing pesan ia ngelah idepkapiwelasan, kabatek baan lobane kaliwat, Punika patut kayunin I Ratu,sampunan I Ratutleman! Gelisan pegatan pasawitreI Ratune ring I Nandaka,”Sang Prabu Singakipak-kipek sarwi mapineh-pineh.”Tanpa guna tresnan deweke teken Nandake!Jani mule samayan deweke masiatnglawan I Nandaka.
Sang Prabu Singe lantas bangun ,gegancangan majalan kairing baan I Sambada,I Nohan ,I Tati muah asune makejang nuju tongos Sang Nandakane.
Sesubane teked diarepan Sang Nandaka.Sang Prabu Singe ngelur ngajengit,tumuli nyagrep baong Sang Nandaka.Getihne muncat,Sang Nandake ngwales nyenggot ,betel lambung Sang Prabu Singane. Pamuputnema kadadue ngemasin ,pada paruse di payudan.
Nah,tegaren pesan pisunane,krane pisunane ngaenan mangananteken podang,side nguugang pasawitre,kulawarge ,banjar muah desa.
Langganan: Poskan Komentar (Atom)


text:
puniki pateh sakadi tamsil ring Bahasa Indonesia. Wewangsalan kruna lingganipun "wangsal" sane artinipun "lampah", polih pangiring "an" dados "wangsalan", kaduipurwayang dados "wewangsalan", artinipun lelampahan saparipolah kalih kahanan janma, sakadi sasimbing sane sada pedas suksmanipun.
Wewangsalan puniki kawangun antuk lengkara kalih palet utawi carik. Lengkara sane riinan sakadi "sampiran", indik daging kahiun sang ngucap, kewanten kantun makubda (ilid) suksmanipun. Lengkarane sane pungkuran punika daging sajati, sane nerangan suksmanipun tur mawirama kalih mapurwakanti (bersajak). Wenten taler sane nenten ngucapang lengkarane pungkuran, antuk kasengguh sami anake sampun ngerti ring suksmanipun. Ring asapunapine kawangun antuk lelampahan ring pawayangan. Ki Dalang ngawi satua bawak babaudan, nyimbingin sinalih tunggil sang nonton sane saud (iwang) laksananipun. Wenten taler sane mawangun gambar (karikatur).
Ring sor puniki wenten makudang-kudang wewangsalan luiripun :
1. Asep menyan majagau, suksmanipun = nakep lenggar aji kau
2. Ada tegeh masui kaput, suksmanipun = ada keneh mamunyi takut
3. Bakat kocok misi isen, suksmanipun = awak bocok tuara ngasen
4. Bangbang dadua ken ceburin, suksmanipun = bajang dadua ken anggurin
5. Be lele mawadah kau, suksmanipun = suba jele mara tau
6. Bedeg majemuh bangsing di banjar, suksmanipun = jegeg buin lemuh langsing lanjar
7. Baju gadang potongan gantut, suksmanipun = tuyuh magadang tuara maan entut
8. Buangit kali gangsa, suksmanipun = magae lengit ngamah gasa (kereng)
9. Buah sabo mawadah klukuh, suksmanipun = awak bodo buin angkuh
10. Cekcek poleng temisi bengil, suksmanipun = desek ngereng gisi nengil
11. Clebingkah beten biu, suksmanipun = gumi linggah ajak liu
12. Dagdag candung selem samah, suksmanipun = berag landung kereng ngamah
13. Delemk sangut merdah tualen, suksmanipun = medem bangun ngamah dogen
14. Dija kacang ditu komak, suksmanipun = dija pejang ditu jemak
15. Eber-eber ilih, suksmanipun = bebeger baan nyilih
16. Gamongan kladi jae, suksmanipun = omongan dadi gae
17. Gedenan padange teken gondane, suksmanipun = gedenan tandange teken gobane
18. Gonda godeg bakat kukur, suksmanipun = goba jegeg baan pupur
19. Idup kedele mati kacang, suksmanipun = idup jele mati sayang
20. Jempiit batan biu, suksmanipun = ngajengit ajaka liu


text:
SARGA I
DASAR
ANGRIPTA
- Latar
Belakang
Yening jamane sekadi mangkin, sampun kocap jaman
globalisasi. Sami warisan budaya miwah agama sayan ngidikang anake nelebin,
minekadi warisan base bali sane dahat jatma baline tresnain, mangkin sampun
kocap nguredang. Samian punika santukan jatmane mangkin nenten seneng mlajahin
indik warisan ipun. Semalihe mangkin jatmane lebih seneng malajahin dunia maya
sane boya-boya. Budaya base ring bali nenten ja punah yening iraga sareng sami
pade-pade nelebin lan nguningin napi sane wenten ring wewidangan base bali
punika. Base bali yening katelebin irika sujatine dahat ngawenang manah liang,
mawinan dados kocap menghibur ring tengahan nyane, minekadi base-base sane
sampun lumrah kabaos ring wewidangan
jatmane, ring tengahan base baline wenten
wagian nyane sane ngabuat irage seneng malajain base punika, minekadi
cacimpedan, bladbadan, cacangkriman, miwah taler kruna-krunan nyane makehan,
minekadi kruna-kruna sane sampun lumrah kabaos minekadi kruna dwi lingga, dwi satma
, miwah kruna-kruna sane lianan. Lianan punika kruna punika pinaka dasar iraga
ngawentuk base, mawinan base mawit saking kruna. Wenten kruna sane ngawentuk
lengkare sane mawit saking unsure sane pateh, lan wenten taler kruna sane
unsure nyane mirip akidik, punika sane kabaos base bali punika unik lan prasida
ngabuat iraga seneng malajahin utawi nelebin base miwah kruna sane wenten ring
bali puniki, minekadi ring pembahasan sane mangkin pacang kabaosang inggih
punika, sekadi ring sor puniki.
1.2. Cutetan Pikobet
Majalaran antuk latar belakang sane sampun katelatarang ring pangawit makalah. Rumusan masalah sane pacang ka
telatarang, minakadi :
Napi artos kruna dwi lingga lan kruna
satma punika ?
Napi artos, soroh-soroh, lan imba ring
kruna dwi lingga lan kruna satma punika?
1.3. Tatujon Pikobet
Tatujon ring makalah puniki inggih punika
:
1. Mangda iraga uning artos ring kruna
dwi lingga lan kruna satma.
2. Mangda iraga uning napi artos, soroh,
lan imba ring kruna dwi lingga lan kruna
satma punika.
SARGA
II
PEMBAHASAN
2.1 Artos Kruna Dwi Lingga
Kruna dwi lingga utawi kata ulang
inggih punika kruna sane ka kaping
kalihang utawi sane kaucap ping kalih.
2.1.1
Wagian Kruna Dwi Lingga lan imbanyane :
1.
Kruna Dwi Sama Lingga
Inggih punika kruna sane
linggannyane ka kapingkalihang
Imba: Selem-selem,jegeg-jegeg,gadang-gadang,barak-barak,
berag-berag.
2.
Kruna Dwi Samatra Lingga
Inggih punika kruna sane linggannyane
ka kapingkalihang, sakewanten aksara ipun
maubah asiki.
Imba: Tunggang-tungging, gelar gelur,
kecag-kecog, kejat-kejit.
Wangun
kruna dwi samatra lingga punika wenten maubah nganutin wewangunan (model) ring
sor.
3. Kruna Dwi Maya Lingga
Inggih punika kruna sane ka
kapingkalihang wau madue arti, mawinan linggannyane nenten madue arti.
Imba: Katang-katang, Kupu-kupu , kapu-kapu ,
kunang-kunang lan omang-omang, pici-pici, ari-ari, geti-geti, ali-ali,
awig-awig, iga-iga, biah-biah, dawang-dawang, dayang-dayang.
4. Kruna Dwi Purwa
Inggih punika kruna sane wandane ring
arep ka kapingkalihang. Wanda sane ka kapingkalihang punika katulis nganutin
pasang sastra, teges ipun akasaranipune mapepet.
Imba: Sesari, sesate, sesajen, sesuluh, kekomoh, bebotoh, dedari, lelawar,
reraon, gegaen, cecapil, dedalu, bebanten, jejeruk, bebangkit, lan cecaron.
5. Kruna Dwi Wesana
Inggih punika kruna sane wandane ring
ungkur ka kapingkalihang.
Imba :Pakecos-cos, paketel-tel,
pakebyos-byos, pacebur-bur, pakeber-ber, pakenyitnyit, pakenyotnyot,
pakebiorbior, pakeblesbles, pakeserser.
Kruna
dwi lingga punika wenten sane polih pawewehan (pangater, seselan pangiring),
sakadi ring sor puniki.
Conto:
majeljel-jeljel, carik-kacarik, atur-katur, sadohdoh, sambung-sinambung,
guyu-gumuyu, punyan-punyanan, entung-entunganga, majejaguran, pangilen-ilen,
kabudang-badingang.
2.2 Artos Kruna Satma
Kruna Satma (kruna mangkep, kruna
dwi bina lingga eka sruti) utawi kata majemuk (BI) inggih ipun gabungan
kruna-kruna sane madue arti asiki. Kruna satma inggih punika kruna sane madue
arti soang-soang, nanging yen kagabungang pacang madue arti wantah asiki. Ring
kruna satma puniki wenten cihnanyane minakadi genah aksara punika tusing dadi
silurang, ten dados kaselagin antuk kruna-kruna sane tiosan miwah kruna sane
kakalih madue arti asiki.
Upama: kruna sapu angkepang sareng kruna tangan
pacang marupa saputangan. Artin sapu miwah tangan ring saputangan sampun
matiosan, awinan sampun mateges asiki.
2.1.2
Wagian Kruna Satma lan Imbanyane :
1. Kruna Satma Pepadan (setara)
Inggih punika kruna satma sane malinggih
pateh.
Imba : Kangin-kauh , kaja-kelod ,
menek-tuun lan meme-bapa
Kruna satma wenten 2 inggih punika:
a.
Kruna satma matungkasan (matungkalikan).
Gede cenik, selem putih, tua bajang
miwah sane lianan.
b.
Kruna satma ngerasang arti.
Mas manik, kuning gading, berag
tegreg, miwah sane lianan.
2. Kruna Satma tan Sepadan (tidak setara)
Inggih
punika kruna satma sane sinalih tunggil nerangang kruna-kruna lianan.
Imba : Kacang tanah , bok lantang lan biu kayu,
tiing buluh, galang kangin, jaja abug, blimbing besi, kacang komak, miwah sane lianan.
3. Kruna Satma sane ngangen kruna tawah
Inggih punika kruna satma sane sinalih tunggil kruna-kruna punika prasida ngwangun arti yaning sampun kajangkepan ring
kruna.
Imba : Peteng dedet , putih sentak, tegeh ngalik, putih ngemplak, selem
ngotngot miwah sane lianan.
Binan
kruna satma mas manik sareng selem ngotngot.
Kruna
manik negesang arti mas, taler ngotngot negesang arti selem.
Mas
manik :
Kruna satma punika marupa kruna
satma sepadan sane kruna I sareng II pada madue arti sane pateh. Kruna mas
pateh artinne tekening manik (soroh soca-socaan). Kruna satma mas manik
ngerasang arti.
Selem
ngotngot :
Kruna
satma punika marupa kruna satma tawah (unsur unik, BI (kata majemuk)). Kruna
ngotngot wantah madue arti, yening sampun kagabungang (angkepang) ring kruna
selem, awinan ngotngot punika tan madue arti.
Punika
taler kruna sane tawah sakadi :
a.
Denges wantah ring kruna selem denges
b.
Malekag wantah ring kruna bengu malekag
c.
Oger wantah ring kruna seger oger
d.
Ngalik wantah ring kruna tegeh ngalik
e.
Ngalub wantah ring kruna miik ngalub
f.
Ngekak wantah ring kruna barak ngekak
SRAGA
III
PENUTUP
3.1 KESIMPULAN
1. Kruna dwi lingga utawi kata ulang inggih punika kruna
sane ka kaping kalihang utawi sane
kaucap ping kalih. Kruna dwi lingga taler madue wagian-wagian minekadi, kruna dwi samatra, maya , sama miwah dwi
purwa lingga. Selanturnyane Kruna Satma Inggih punika kruna sane kawangun antuk
kalih lingga, tur madue paiketan sane
prasida ngwetuang tetuek utawi arti asiki lan taler madue wewidangan minekadi,
Satma Papadan, Mapadan lan kruna satma sane nganggen kruna tawah.
3.2 Saran
Pemahaman indik kruna sane ring ajeng pinih becik majeng ring jatma baline nyalanin kauripan
ngenenin indik base bali. Lan Wentuk Kruna ring ajeng dahat mawiguna pisan
anggen paplajahan sumangdene iraga sareng sami uning napi punika kruna sama lan
kruna satma punika, lan imba-imbannyane.
KAPUSTAKAAN
Anom,
Drs. I Gusti (dkk). 1983. Tata Bahasa Bali. Denpasar.
Bawa,
Drs. Wayan (dkk). 1977. Sintaksis Bahasa Bali. Denpasar.
Budha
Gautama, wayan. 1985. Buku Kerta Basa Bali. Denpasar : PGAH Negeri.
Denes,
Drs. Made. 1985. Geografi Dialek Bahasa Bali. Jakarta : Pusat Bahasa.
Ginarsa,
Ketut. Th-. Sepintas tentang Sejarah Aksara Bali. Singaraja (ketikan)
Jendra,
Drs. I Wayan. 1976. Fonologi Bahasa Bali. Jakarta : Pusat Bahasa.
Simpen,
AB. I wayan. 1973. Pasang Aksara Bali. Denpasar.
Suparman
Herusantosa, Drs. 1978. Sintaksis. I/II. Singaraja :FKIP Unud.
Tinggen,
I Nengah.1986. Sor Singgih Basa Bali. Singaraja : SPGNegeri.


text:
Ksusastran Bali Anyar sane mawangun gancaran makadi :
- Novel Nemu Karma olih I Wayan Gobiah.
- Malancara Ka Sasak olih I Gede Srawana.
- Katemu Ring Tampaksiring olih Made Sangra.
- Wenten sane marupa satua bawak makadi "Tukang Gambar" , "Sekar Emas" olih Made Sangra.
- Miwah sane lianan.
Kasusastran Bali Anyar sane mawangun puisi makadi :
- Sasih Karo Ring Bali olih I Made Taro.
- Galang Bulan olih K. Putra.
- Mati Nguda olih Putu Sedana.
- Idup Lan Mati olih Made Sanggra.
- Bali olih Ngurah Yupa.
- Pura Agung Jagat Natha olih Wayan Rugeg Nataran.
- Margarana olih I Wayan Rugeg Nataran.
- Pangubaktian Tan Payasa olih I Gusti Putu Antara.
- Denpasar Sane Mangkin olih Made Sanggra.
- Miwah sane lianan
Inggih asapunika indik Kasusastran Bali Anyar. Akeh malih conto-conto karya sastra bali anyar sane sampun kamedalang olih para sastrawan-sastrawan bali. Minab wenten semeton wenten arsa jagi ngerereh conto sane lianan, wacen maten ring koran Bali Post ring edisi hari Minggu. Irika wenten conto-conto karya sastra Bali anyar sane mawangun gancaran miwah puisi. Inggih dumogi mawiguna!(*bb/ksb)


text:
Nah, ring postingan ne mangkin, tiang jagi ngaryanian index utawi daftar postingan indik conto-conto satua bali. Tetujonipun mangda sameton-sameton bali sane ngrereh conto satua bali, sida gelis ngamolihin napi sane karereh. Inggih niki sampun indez satua bali ring blog niki!
Index / Daftar Conto-Conto Satua Bali
- Anak Ririh
- Ayam Ijo Sambu
- Belibis Putih
- Cupak Teken Grantang
- I Belog
- I Cicing Gudig
- I Empas Teken I Angsa
- I Lacur
- I Lara
- I Lubdaka
- I Lutung Dadi Pecalang
- I Lutung teken I Kekua
- I Pengangon Bebek
- I Pucung
- I Siap Selem
- Kambing Takutin Macan
- Lutung Teken Kambing
- Men Sugih Teken Men Tiwas
- Naga Basukih
- Nang Cubling
- Nang Bangsing Teken I Belog
- Ni Bawang Teken Ni Kesuna
- Ni Daa Tua
- Ni Tuung Kuning
- Pan Balang Tamak
- Sampik Ingtay
- Sang Nandaka Muah Prabu Singa Kapisuna
- Tosning Dadap Tosning Presi
- Tuma Teken Titih


text:
Untuk mendownload lagu mp3 Ida Laila, klik link di bawah ini.
pintu taubat- ida laila.mp3
apa daya - ida laila.mp3
siksa kubur - ida laila.mp3
anak haram - ida laila.mp3
ibu tiri - ida laila.mp3
sedih - ida laila.mp3
bukan jodohku - ida laila.mp3
istri teladan - ida laila.mp3
kasihku hanya untukmu - ida laila.mp3
ingin jumpa - ida laila.mp3
seribu janji - ida laila.mp3
tangan dan bibir - ida laila.mp3
terhina - ida laila.mp3
khayalan yang indah - ida laila.mp3
tangis kerinduan - ida laila.mp3
cinta pertama - ida laila.mp3
Search Term : http://dangdut-mp3.blogspot.com, Free download mp3 Ida Laila, Download gratis mp3 Ida Laila, index of mp3 Ida Laila, ?intitle:index.of? mp3 Ida Laila, download mp3 gratis Ida Laila, download lagu gratis Ida Laila, download dangdut gratis Ida Laila, download lagu jadul gratis Ida Laila, download mp3 pop nostalgia Ida Laila, download mp3 indo Ida Laila, blog download mp3 Ida Laila, download tembang kenangan gratis Ida Laila, download lagu lawas gratisan Ida Laila, download musik jadul Ida Laila,download tembang Ida Laila, download lagu dangdut Ida Laila, download lagu jawa Ida Laila, download campursari Ida Laila, download lagu dangdut koplo Ida Laila, mp3 gratis Ida Laila, download mp3 4shared Ida Laila, musik gratis Ida Laila, lirik lagu Ida Laila.
Cari Mp3 Lainya Disini


text:
WANTI WARSA SMA NEGERI 1 SUKASADA KAPING 9
Sadurunge titiang manut-atur lugrayang dumun titiang ngaturang pangenjali umat druene
Om Swastyastu,
Majeng ring Bapak Kepala Sekolah sane baktinin titiang. Bapak-bapak miwah ibu-ibu guru sane wangiang titiang miwah staf nyane. Bapak Ibu dewan juri sane kusumayang titiang. Miwah pare semeton sisiane sareng sami tresnain titiang. Angayu bagia uningayang titiang majeng ring Ida Sang Hyang Widhi Wasa saantukan wantah sangkaning asung kerta wara nugraha Ida mawinan titiang prasida kacunduk ring ida dane sakadi mangkin ring galah sane becik puniki. Titiang jagi nyledin kelas XI bahasane matur samatra nganginin indik “ Wanti Wasra SMA Negeri 1 Sukasada sane kaping 9
Bapak Kepala Sekolah miwah ida dane sane wangian titiang
Ring galah puniki titiang ngaturang rahajeng wanti warsa ring SMA Negeri 1 Sukasada kaping 9. Dumogi sekolah irage puniki tetep ajeg lan lestari yadiastun magenah ring pinggiran kota, tan kerasa sekolahe puniki sampun mayusa 9 tiban, nanging yadiastun sekolah irage wau 9 tiban, nenten kalah saing sekadi sekoloh-sekolahne sane lianan. Irage dados sisia patut nglimbakang “ semangat belajar lan kerja keras mangda sekolah iragane puniki nyumingkin akeh madue prestasi”, ring rahina wanti warsa puniki, ngiring para sisiane sareng sami mikayunin, irage nenten dados ayem, nenten dados males-males, nenten dados manja, tur nenten dados maebuh-ebuhan utawi poya-poya. Patut rajin irage nyarengin irerame megarapan rajin melajah mangde wenten anggen bekel nglanturang uripe ka pungkur wekas. “ kaweruhane luir senjata, ne dadi prabotang sai, kaanggen ngaruruh merta, saenun ceningge urip” . pamekas irage patut eling ring swadarmaning sisia, patut seleg malajah manut sloka “ Taki-takining swaka guna widya utawi “ masa muda masa belajar “. Yening sampun sareng sami jemet melajah janten generasi duwene pacang sayan mautama sane pacang nyangra panegarane wekasan lan bisa ngamolihang prestasi ring sekolahan
Bapak Kepala, Bapak / Ibu guru miwah sametoh sami sane baktini titiang,
Titiang nunas majeng ring semeton titiange sareng sami mangda state “ menjaga nama baik sekolah iragane puniki”, mangda sekolah irage tetep ajeg, lan mangda semeton sareng sami state berbudi pekerti luhur mangda benjang pungkur para semeton dados manusa pangawunan sane sadurdama. State nyage nama baik sekolah sekadi janji kaping 5, lan berbudi pekerti luhur sekadi visi SMA Negeri 1 Sukasada puniki. Titiang sareng sisiane matur sukma antuk ring kalanggengan kayun Bapak / Ibu Guru sane yukti. Yukti sampun las karya makarya nenten memerihang pangwelas artabrana pinaka “ Pahlawan Tanpa Tanda Jasa “. Dumogi Ida Hyang Widhi Wasa sangawelas kapitresnan Bapak / Ibu mawinan sayan ngamecikang kawibawaan sekolahe puniki. Raris majeng ring para sisia sami titiang nunas mangda susrusa bhakti majeng ring Hyang Widhi saha sadia ngalaksanayang saluir tata tertib sekolah. Mangda prasida mangguh kadigjayan. Ingih, Bapak Kepala Sekolah miwah Ibu guru miwah semeton sisiane sami Kadi asapunika titiang prasida aturang ring galahe sane becik puniki, dumogi wenten pikeneh nyane. Manawi akeh kaiwangan titiang, lugrayang titiang nglelungsur geng rena sinampura Om Santi, Santi, Santi Om
Filed under: Kebiasaan Sukses


text:
MEDIA INFORMASI MWBW, AKTIVITAS, ARTIKEL, LONTAR, BABAD, PRASASTI, TOKOH SPIRITUIL DLL.
Om namā bhujanggā bħuddayā.
Senin, 04 Oktober 2010
Lontar KAWISESAN I MACALING
Verzameld door: Kirtya
Ontv.:
Getikt: 30 Agustus 1940
(1b) OM AWIGHAM ASTU. Iki retuning I Macaling, ma., Om idep aku ratuning Macaling mawisėsa. Dėning paran-paran, lewih aku ring tengahin sagara, ulungguh aku ring gedong mas mapucak manik, tinampa aku dėning I Macaling, I Macaling katampa dėning gering, sarwaning gering, sarwaning ala, mahatur tekėning I Macaling, amara ring Madiapada, I Macalang tan mawėh, I Macalang kari a ngaturaken dėning ratun ingong, lunga I Macalang ka tengahing sagara, Bataranė di tengah ing sagara ratun I Macaling, ida magedong mas mapucak manik sakti ma wisėsea, tan kandap aku dėning watek mawarna ana dosaku watek mawarna swarnaning gering lara wisia sawarnaning wong anglėyak, sawarnaning melah, /sawarnaningg
(2a) pratiwi, sawarnaning api, sawarnaning suwung, sawarnaning sunia, sawarnaning langit, sawarnaning paran-paran, sami warnaku, apan aku I Dalemsakti ti tengahing sagara. I Dalem Macaling, kasembah aku dėning sarwa ala kabėh, ring sarwa galak, sarwa mandi kabėh, I Macalang malinggih ring Nusapada nga.
Nihan I Macaling, ngamel sarwa galak, sarwa ahėng, sarwa angker, sama nembah ring I Dalemsakti, ring tengah ing sangsara, apan aku weruh ring kita, sarwa ala kabėh, aku panguruan kita. Apan I Macaling, ratuning sakti kabėh, ratunng buta kabėh, ratuning kala kabėh, I Macaling maraga dėtia, irung kadi sumur bandung, nėtra kadi surya kembar, masiung aku sepaha depa, /siung apucak upas geringsing,
(2b) upas amanca warna, sarwa mangan; OM AM AM. aku ratuning macaling, OM nembah kita I Macaling tekėn a ku, apan a ku I Dalem Macaling, pada nembah kita sarwa macaling, OM SA BA TA A I NA MA SI WA YA. OM aku ratuning macaling, aku Dėwaning macaling, aku panembah kita, aku ratuning roga, danda upata gering lara wisia, pinaksa kabėh, pada nembah ring aku, apan aku ratuning gering, aku ratuning upas, aku angawė upas, apan aku ra tuning lėyak kabėh, aku ratuning buta kabėh, aku ratuning suku pat, aku ratuning suku ro,: OM wastu kita pada nembah ring aku, apan aku ratuning macaling, janma sakti tengahing sagara, OM aku angadet tengahing sagara, murub makatar-kataran,
(3a) urubku lewih sakti nganteg menėk, manganteg aku tuhun, sapa bani ring aku, sing mangalih rupanku teka urung, teka kukul dungkul. OM teka ngeb, sing kacunduk rubuh asih, OM SA BA TA A I NA MA SI WA YA, OM apan aku I Dalemsakti ring tengahing sagara, apan aku Dalem Macaling, ring tengahing sagara, aku ratuning Macaling, I Dukuh Jumpungan, I Renggan, nembah ring aku sangkan I Renggan, I Dukuh Jumpungan, I Macaling, makarya guminė tenget, pawėh I Dalem Macaling, aku angrėka bukit, sarwa ahėng, sarwa tenget, apan aku ratuning Macaling, alunguh aku ring tengahing sagara, magedong mas, mapucuk manik, aku magelung kurung, mañca kasuma, lewih aku sakti, makiter aku sarwa sanjata watek Dėwata Nawasanga, aku ra-
(3b) tuning macaling sakti aku luwih / tan kandap dėning satru kabėh, dėtia-danawa, pada nembah ring aku, salwiring sarwa galak, pada nembah ring aku, salwiring ala paling sarwa galak, salwiring marupa urung, salwiring marep dungkul, salwiring dėdė kriya upaya, ring aku pada kalebur geseng, muksa hilang, tan ana katon, salwiring lara roga teka tulak, salwiring keroda asih, salwiring lungid tikel, salwiring maupas punah, cabar geseng, salwiring gering upaya, pamala-pamali patuh, alas ahėng alas angker, gumi ahėng, gumi angkėr segara ahėng, sagara sangker, danu ahėng danu angker, apah ahėng, gunung angker, salwiirng ahėng, salwiring angker, teka patuh, OM sami rowng I Macaling, OM SA BA TA I NA MA SI WA YA,
(4a) OM aku ratuning Macaling,/ Bataranė di tengahing sagara, nga., makon i Macaling amatuhang guminė ajagat, sami pada patuh ingkup, teka patuh, OM manusa Dėwa sami pada patuh, pitra patuh, pama li patuh, sarwa galak, sarwaa aėng, sarwa angker, pada path, OM pangisining sagara, pa ngisining danu, pangisining buwana kabėh, sami pada patuh, teka patuh, OM SA BA TA I NA MA SI WA YA, OM gumi pepet, sagara makasagara pepet patuh, langit pepet patuh sami pada patuh, gumi Jawa, gumi Bali, pada patuh danawa pada patuhu, gumi jagat, pada patuh, yan tan pahidep kita nembah kita ring I Dalemsakti ring tengahing sagara, nga., Ratuning Macalang, nga.; Dalem tengahing sagara, I Macaling, I buta kala kumata-kumitip, kumedap-kumedip, /
(4b) gering lara roga, salwiring wisia sami wedi, anonton kasaktianė I Macaling, sawatek marupa manusa, wastu kukul dungkul, sawatek marupa Dėwa, teka patuh ingkup, teka piak mawedi, rep sirep, OM sawatek marupa upas, teka punah, teka mundur kita, teka lulus dėningmaruta baret agung, teka purna sarwa ala kabėh, mundur sira ring wėtan, mundur kita ring Genėyan, mundur kita ring kidul, mundur kita ring nėriti, mundur kita ring pacima, mundur kita ring wayabiya, mundur kita ring Utara, mundur kita ring Ersania, mundur kita ring Tengah, mundur kita ring luhur, sumusup kita ring sor, apan aku Bataranė ring Tengahing sagara, nga., I Dalem Macaling, luwih aku sakti, tan kandap dėning paran-paran, yan kandap aku
(5a) Bataranė asa tikang sagara, nga. Dalem Macaling, aku purwaning sagara kabėh, apan aku weruh ring jagat kabėh, apan aku Dalem Macaling, mabala aku sayuta, sarwa raksasa galak, I Macaling mabala sarwa wisia danda upaya, sami pada nembah ring aku, aran aku Bataranė di tengahing sagara, aku angundurang sarwa ala, OM SA BA TA A I NA MA SI WA YA, aja kita pati akėh, aja sira silih gawė ring wong manusa kabėh, OM SA BA TA I NA MA SI WA YA, OM AM MAM, Brahma wisnu Iswara, tedun ring suwargan, Hiang Guru amakon, asėwagati, ring I Macaling makon, lunga tengahing sagara, arep asėwagati ring I Dalem Hiang Brahma Wisnu Iswara, umatur ring Bataranė di tengahing sagara, nunas wong manusa urip, apan Brahma Wisnu Iswara, makauriping Buwana
(5b) kabėh, manguriping manusa, Dėwa kabėh, teka urip buwana kita sarwa kriya upaya, lara roga baya, denda upata, pada mulih ring sang angawė, ngering wisia pada mundur kabėh, mulih kita saking rahayu, ring sang agawė, OM AM MAM, Brahma wisnu Iswara, angurip wong manusia kabėh, OM mulih bayu sabda idep, OM AM MAM, telas.
Iki patulkania mwang pamatuhnia, mwang pangasihnia, sa., yėh añar, mawadah sibuh cemeng, muñcuk dapda, 3, muncuk, ma.,: OM AM MAM, OM pratiwi ya namah, OM buwana ya namah, OM apah ya namah, OM akasa ya namah, OM surya ya namah, OM candra ya namah, OM tranggana ya namah, OM danuya namah,/ OM geni ya namah, OM Wisnu ya namah, OM buta ya namah, OM kala ya namah, OM manusa ya namah, OM lėyak ya namah, OM roga baya ya namah, OM ala-ala ya
(6a) namah, OM dėsti ya namah, OM sawarnaning gering lara roga ya namah, OM sarwa ya namah, OM sarwa toña ya namah, OM sing yogahiña namah, OM sarwa ala, sarwa dėdė kria upaya, ring awak sariranku pada wastu, dėning I Dalemsakti ring tengahing sagara, sarwa ala kabėh, wastu sira olih, gempung kita sarwa alaha, kria upaya, yan tan lilih, wastu kita sih, wastu kita patuh ingkup, OM wastu, OM Sri yawė namu nama Siwaya, OM SA BA TA I NA MA SI WA YA, OM westu ya nama sidem, malih I Macaling, ngamijilang mantra sakti, Bataranė di tengahing sagara makon I Macaling, AM wastu sarwa ala, ma/, OM aku I Macaling, angadega aku ring nasupada, ngawijilang kasaktian, OM lewih aku sakti dahat, tan kandap dėning
(6b) satru kabėh; OM AM AGREK, OM AM NGREM, AM OM AM, grėgėh, OM grėmeng, OM metu I Macaling, marep mangider buwana, marupa aku sarwa kuning manca-warna, sarwaning sarwa dadu, aku mwaras-waras, masiung aku sepaha depaha, sing kapapag sa rwa bangkana, sara ala-ala kabėh, teka mawedi ring aku, sing kapag kacunduk teka geseng, OM rubuh kukul dungkul, tan kawasa kita nadah rupanku, wastu kita buta punah, kabaru kita dėning I Macaling, meksah ilang, kita sarwa marupa putih terus sira ring wėtan, teka rep sarwa ala kabėh, aku weruh ring kadadėn kita, metu
(7a) I Macaling, teka geseng ala kabėh, sarwa buta gering lara wisia kabėh, terus sira ring kidul, tan wani kita ring I Macaling, aku weruh ring kita, teka moksah kita, aku weruh ring kita, metu kita ring ati, OM I Buta kuning kaburu ring I Macaling, mundur kita ring kulon, tan wani kita ring I Macaling, teka moksah ilang, sarwaning ala, aku weruh ring kadadian kita, metu kita ring ungsilan, OM I Buta Ireng, kaburu kita dėning I Macalang, teka moksah kita, tan wani kita ring Macaling, teka lilih kita, terus kita ring Utara, apa aku weruh ring kadadėnė kita, metu kita ring ampru, OM buta manca-warna, kala manca-warna, a ngadang-adang ring tengahing dalan agung a ku I Macaling, amuruk kita, teka geseng, kita sumusup ring madia, sumusup ring pritiwi jati, medal kita ring luhur,
(7b) mawedi kita ring aku, kita i buta mañca-warna, mulih kita ring sang agawė kita teka kukul dungkul, aku paterėstės, teka rep sirep pma, OM mulih kita ring enggon kita, tan wani kita nangah I Macaling, poma kita mundur, OM apan aku butanė di tengahing sagara sakti mawisėsa, sinapa lawan I Macaling, angrug jagat kabėh, angrug sarwa ala kabėh, angrug sarwa lėyak kabėh, OM I Lėyak putih, mulih ring Hiang Iswara, Om I leyak dadu, mulih kita ring Hiang Misora, OM i lėyak bang, mulih ring Hiang Brahma, OM lėyak tangi, mulih kita ring Hang Ludra, OM lėyak kuning, mulih ring Hiang Mahadėwa, OM I lėyak wilis, mulih kita ring Hiang Sangkara, OM i lėyak ireng, mulih kita ring Hiang Wisnu, OM i lėyak biru mulih kita ring Hiang Sambu, OM lėyak mañca warna, mulih kita ring Hiang
(8a) Siwa, poma ya nama sidem, kita mulih, geseng kita, dėning I Macaling, kalebur kita dėning Dalem sakti tengahing sagara, teka ñag, teka ñag AM OM, poma sidi, OM mandi mantraning ulun tan kataman sarwa alaha.


text:
MAKALAH
KESUSASTRAAN BALI
(Kesusastraan
Bali Anyar & Kuna)
Olih : I Gede
Ariawan
NIM :
0114020103
FAKULTAS
KEGURUAN DAN ILMU PENDIDIKAN
UNIVERSITAS
DWIJENDRA
DENPASAR
2012
PAMAHBAH KALIH
PANGAKSAMA
Om Swastiastu
Sembah panuun titiang ring Ida
Sang Hyang Widhi Waca kaang maprabawa Sang Hyang Aji Saraswati, riantuk
sangkaning waranugrahanida wastu mrasidayang ngakit sesuratan cakepan puniki
sane mawasta “Kasusastraan Bali”
Riantuk jimbar kawentenan kasusastraan bali punika, mawinan wantah
sari-sarinnyane kawenten sane umggahan titiang gumanti mangda sida karesep olih
para pangwacen sareng sami.
Sampun janten katah kakirang
langkungan daging cakepan puniki, manawi dereng prasida kadagingin manut kadi
pangacepkayun ida dane sareng sami. Punika mawinan sarat ngelungsur gung
pengampura ring para pamaos pamekasnyane sujana sami sang wus pragiwaka
(wibuhing basa aksara ), mangda ledang mapaica piteket lan pidabdab sane patut
kaangggen maripurnayang cakepan puniki.
Maka untatin atur titiang, mogi-mogi cakepan puniki wenten pikenohipun,
sida kaanggen gegambelan olih para pangwacen sinamian.
Om santhi santhi santhi Om.
Panglukun,
SARGA I
PURWAKA
1.
DADALAN
Kasusastraan
Bali sampun kaloktah ring dura Negara krana kaluwihan lan madaging piteket –
piteket sane ngeranayang pikayunanne becik .
Kasusastraan
Bali puniki kaperangang dados kalih inggih puniki :
·
KESUSASTRAAN BALI PURWA
·
KESUSASTRAAN BALI ANYAR ( MODERN )
Ring
makalah puniki jaga kawedarang indik kasusastraan Bali Purwa miwah Bali Anyar .
2. RUMUSAN
MASALAH
a) Napi sane kanikaang ring
kasusastraan Bali ?.
b) Napi punika kasusastraan Bali Purwa
miwah perangan ipun ?
c) Napi punika kasusastraan Bali Anyar
miwah perangan ipun ?
3. TETUJON
MAKALAH
a)
Salah sinunggil tugas sane kaicen olih ibuk guru Bahasa
Daerah Bali.
b)
Semangdane para pemilet utawi sane ngwacen makalah puniki
uning ring indik kawentenan kasusastraan bali lan uning daging – daging
kamahatmian budaya bali druene winaka sarana , ngwerdiang tur ngelimbakang
budaya inucap.
c)
Anggen ngelestariamg kasusastraan bali sane sampun sue
nenten kaplajahin olih alit - alit sareng sami.
d) Mangda iraga sareng sami uning
daging susastra punika prasida anggen tetimbang tur sesuluh midabdabin gegodan
idup.
SARGA II
DAGIN
A.
PENGERTIAN
Parinama
kesusaatraan bali puniki kesusun antuk kruna SU
( luih
, becik ) , SASTRA ( ajaran , piteket , wewarah ,
kaweruhan ), tur polih pengater + pengiring ka - an.
Kasusatraan
bali inggih ipun soroh sarwa kaweruhan ane lintang luwih , becik sane medal
saking budi utawi herdaya manusa miwah katulis ngangegn basa bali . tulisan
basa bali puniki wenten sane nganggen aksara bali miwah aksara latin . Antuk
punika wenten aksar bali sane kasurat nganggen sastra bali aksara bali , utawi
sastra bali aksara latin .
B. TETUJON
MLAJAHIN SASTRA BALI
Tetujon
mlajahin utawi ngwacen sekancan sastra bali inggih ipun :
1) Anggen ngamanahang , ngidepang
napi sane kauungguhang.
2) Anggen paplajahan mangda madrue
konsep budaya bali.
3) Anggen ngrereh gambaran indik
budaya bali.
4) Anggen dasar rasa banggi ring
dewek awinan uning ring soroh susastra bali.
5) Anggen nglanturang pewarisan
budaya bali.
6) Anggen nyelimurang ati.
C . SASTRA BALI GAMBARAN MASYARAKAT BALI
Yening
iraga mangkin seneng ngwacen soroh sekancan sarwa sastra bali sinah iraga
pacang uning ring kaweruhan indik parindik jagat miwh masyarakat bali. Awinan
pidagingan sastra bali punika dados marupa gambaran masyarakat bali .
Upami
yening ngwacen utawi nembangang geguritan tembang ginada sane majudul Eda
Ngaden Awak Bisa sane kaketus saking geguritan basur sakadi :
Eda ngaden
awak bisa
Depang
anake ngadanin
Geginane
buka nyampat
Anak sai
tumbuh luu
Ilang luu
ebuk katah
Yadin
ririh
Liu enu
paplajahan
Daging
tembange punika sampun manyinahang I raga tusing dadi nyombongang awak,yadiapin I raga ririh pesan .krana
jele pesan yan ada anak demen nyombongang awak.
D.
WEWIDANGAN SASTRA BALI
Sastra
bali dados kasorohang antuk :
Sastra Bali Manut Jaman , Masa , Aab Gumi
·
Sasrta Bali
Purwa
·
Sastra Bali
Anyar Utawi Moderen
a.
Sasrta Bali
Purwa
Sastra
Bali purwa inggih ipun sastra sane sampun wenten duk ilu tur pidagingane
ngunguhang pitutur sane luwih .
Kasusastran
Bali Purwa wenten sane mawangun gancaran
wenten sane mawangun puisi.
Gancaran inggih punika kekawian utawi karangan sane bebas sane nenten kaiket
antuk uger-uger. Kasusastran Bali Purwa sane mawangun gancaran minakadi :
- Satua-satua Bali sane
kapupulang ring "Kembang Rampe Kasusastran Bali Purwa" sane
kapupulang olih I Gusti Ngurah Bagus sareng I Ketut Ginarsa.
- Mahabharata olih Bhagawan
Byasa.
- Satua Ni Diah Tantri Olih I
Made Pasek.
- Tunjung Mekar olih I Ketut
Sukrata.
- Miwah sane lianan.
Puisi
ring sajeroning Ksusuastran Bali Purwa kabaos Tembang. Pepalihan tembang manut pepalihan I Gusti Ketut Ranuh
minakadi :
- Sekar
Rare (Gegendingan)
(a) Gending
Rare
upami : juru pencar, jenggot uban, made cenik, mati delod pasih, miwah sane
lianan.
(b) Gending Jejangeran upami : putri ayu, siap sangkur,
majejangeran, miwah sane lianan.
(c) Gending
Sangiang
upami : puspa panganjali, kukus arum, suaran kembang, miwah sane lianan.
- Sekar
Alit (Tembang Macapat,, tembang alit, utawi tembang sinom pangkur).Sekar Alit
kawangun tur kaiket antuk uger – uger pada lingsa. Padalingsa inggih
punika kecap wanda miwah wangun suara ring panguntat sajeroning acarik lan
akeh carik sajeroning apada . uger – uger punika minakadi
a) Guru
Wilangan : uger
– uger wanda sajeroning acarik
b) Guru
Dingdong : Uger
– uger wangun suara ring panguntat sajeroning acarik
c) Guru Gatra
: Uger –
Uger katah carik sajeroning apada
Tembang
macapat akehnyane wenten 12 soroh makadi :
SUASANA
Padalingsa
Tembang
macapat punika sajeroning kasusastra prasida kaanggen ngwangun geguritan. Geguritan inggih punika kakawian
utawi karangan sane kawangun antuk tembang macapat. Upami :
a) Geguritan
Sampik Ingtai,
ngangen tembang macapat campuran, olih Ida Ketut Sari.
b) Geguritan
Jaya Prana,
ngangen tembang macapat ginada kewanten, olih I Ketut Putra.
c) Geguritan
Basur,
ngangen tembang ginada kemanten, olih Ki Dalang Tangsub.
d) Geguritan
Sucita miwah Subudi,
ngangen tembang macapat campuran, olih Ida Bagus Ketut Jelantik.
e) Geguritan
Tamtam,
ngangen tembang macapat campuran, olih I Ketut Sangging.
- Sekar
Madya (Kidung
utawi Tembang Tengahan), punika taler marupa kakawian
utawi karangan sane kawangun antuk sekar madia makadi kidung Tantri,
kidung Sri Tanjung, miwah sane lianan. Kidung punika yening tetesin malih
wenten sane marupa:
Kidung sane ngangge tembang macapat. Basa sane kaanggen
marupa basa tengahan sakewanten kawangun antuk tembang macapat makadi :
- Kidung
Ranggalawe.
- Kidung
Sri Tanjung.
- Kidung
Pamancangah Dalem.
- Kidung
Amad Muhamad.
- Kidung
Kaki Tua,
miwah sane lianan.
Kidung sane nganggen kidung sujati makadi :
- Malat.
- Wargasari.
- Alis-alis
Ijo.
- Tantri, miwah sane lianan.
- Sekar
Agung (Kekawin,
Tembang Gede utawi Wirama) inggih punika kakawian
utawi karangan sane kawangun antuk wirama makadi:
- Kekawin
Ramayana
olih Empu Yogi Swara.
- Kekawin
Bharata Yudha
olih Empu Sedah miwah Empu Panuluh.
- Kekawin
Arjuna Wiwaha
olih Empu Kanwa.
- Kekawin
Sutasoma
olih Empu Tantular.
- Kekawin
Siwaratri
Kalpa olih Empu Tanakung.
- Kekawin
Semarandhana
olih Empu Darmaja.
- Kekawin
Gatotkaca Sraya olih Empu Panuluh.
- Kekawin
Writtasancaya
olih Empu Tanakung.
- Kekawin
Negarakethagama olih Empu Prapanca.
- Kekawin
Kresnayana
olih Empu Triguna, miwah sane lianan.
Sekar Agung kabanda antuk uger – uger :
1. Guru mateges
suara abot ,suara panjang ,ngilet utawi kecap wanda ane katembangang panjang
wilet
Guru Haswa ( G. Bawak)
Guru Dirgha ( G. Panjang )
Guru Pluta ( G. Panjang tur ngileg )
2. Laghu
inggih punika suara ingan , suara bawak utawi kecap wanda sane katembangang
bawak .
3. Wretta
inggih punika kecap wanda / gabogan wanda sajeroning acarik
4. Matra
inggih punika kawangun guru lagu sajeroning acarik
5. Gaoa
inggih punika pasang jajar guru lagu sane kapasangang tiga – tiga
b.
Sastra Bali
Anyar Utawi Kuna
Kesusatraan
bali anyar nganutimn pamargin panglimbakang kesusastraan Indonesia baru .
nanging kawentenan tan sawibuh kasusastraan Indonesia .yadyastun asapunika
,macihna kasusastraan baline kantun maurip ,urip gridip –gridip ,ngacan sue
dumadak mlih nglimbak ,ngansan seger .
Sakadi
sampun kateraangang ring sjeng kasusastraan bali anyar kakawitin antuk tahun
1931 , maciri antuk novel “ Nemu Karma “ olih I Wayan Gobyah .
kasusastraan
bali anyar kawangun antuk :
·
Novel ( roman )
·
Cerpen Bali Anyar
·
Puisi Bali Anyar
·
Drama Bali Anyar
Novel Bali
Anyar minakadi
- Novel
Nemu Karma
( 1931 ) olih I Wayan Gobiah.
- Malancara
Ka Sasak
( 1935 – 1939 )olih I Gede Srawana ring majalah Djatajoe
- Katemu
Ring Tampaksiring olih Made Sangra.
- Sayong
(
1999 ) olih I Nyoman Manda
- A
Wengi Ring Hotel Sentral (2004) olih I G. P. Bawa Samar Gantang
Puisi Bali Anyar minakadi
- Sasih
Karo Ring Bali
olih I Made Taro.
- Galang
Bulan
olih K. Putra.
- Mati
Nguda
olih Putu Sedana.
- Idup
Lan Mati
olih Made Sanggra.
- Bali olih Ngurah Yupa.
- Pura
Agung Jagat Natha olih Wayan Rugeg Nataran.
- Margarana olih I Wayan Rugeg Nataran.
- Pangubaktian
Tan Payasa
olih I Gusti Putu Antara.
- Denpasar
Sane Mangkin
olih Made Sanggra.
Cerpen Bali Anyar minakadi:
1. Ketemu
Ring Tampak Siring
olih I Made Sangra
2. Leak Lemahan olih Djelantik Santa
3. Godeg olih Komang Adnyana
4. Sipta Durmanggala olih I G. P Bawa SamarGantang
Drama Bali
Anyar minakadi
5. Kirana ( Drama Anak – Anak Th. 2005 ) olih I
Nyoman Wanda ( Pondok Temu Wutu Br. Treges Gianyar )
6. Gusti Ayu Klantir (1999) olih A Wijat S. Ardi
ring buku ” Gending Girang Sisi Pakerisan “
SARGA IV
CONTOH CERPEN BALI ANYAR
Wayan
Sentana alon-alon nytandar motorné di samping balé dauhé apang tusing pirenga
tekén reramanné ané sedeng iteha ngorta padaduanan di ampiké sambil ngopi.
“Om
Swastyastu,” sapanné Wayan Sentana alon sada masalin munyi.
“Om
Swastyastu,” pasaut bapannē matolihan. “Béh, cai Yan, kadén bapa nyén ané teka,
tumbén nganjali? Biasanné jeg nylonong,” pasaut bapanné matadah tengkejut.
“Nggih Pa,
Mé. Gumanti ja tiang meled nyugjugin, napi salam krama Baliné nyak nyambung
marakyat nganti teked ka désa-désa. Ané biasanné koh ngomong?”
“Nah,
ajanian suba sayan ada perubahan. Nanging mara di sangkepan, di upacara lan
acara adat né matadah resmi. Cara mapepadikan, nrima tamiu dines muah ané
lénan.”
“Sing
kénkén Pa, mula sukil ngawitin ngaé ané melah. Tiang masih jani malajah ngomong
basa Bali ané madan beneh, sawiréh jani basa Baliné suba sayan nglimbak.”
“Nah
mungpung Wayan ngoraang basa Baliné sayan limbak, mémé masih ajak bapan ceningé
mara sedeng ngortaang basa Bali ané dadi pajogjag dané Gusti Mangku Ngurah
ngajak okan-okanné di jeronné ibi sanja,” raos méménné nyelag maketur.
“To kénkén
ané dadi bantang pajogjagé? Kadén Gusti Mangku dané mula wikan?”
“Baané
saking wikanné, dané marasa tusing ngerti tekén tata caran anaké ngajahin anak
cerik ngomong cara janiné. Cara cening uli cerik mara ngedat suba urukang mémé
ngomong mabasa Bali. Apa jani cening marasa kéweh mabasa Bali?” patakon
méménné.
“Yén tiang
tusing kéweh ngomongang basa padidi.Yén basa Inggris, basa Jerman mara kéweh.
Patuh cara anak cerik Amérika, Australi ngomong Inggris sing marasa kéweh. Yén
ia ajak mabasa Indonésia, Bali, mara kéweh. I raga masih yén malajah mawirama
mara kéweh, sawiréh i raga mara majumu malajahin sasubané i raga gedé,”
pianakné negesang.
“Ento suba
ané nikaanga tekén Gusti Mangku i tuni semengan. Raganné masadu marasa nyelsel
ngelah oka dadua pada wikan nyastra lan mabasa Bali, Kawi, nanging tusing
nyidang ngurukang oka padidi mabasa Bali. Taén putunné ané di Dēnpasar mantuk
ngiring ajinné. Pekakné nakonin baan basa Bali, nanging sautina baan basa
Indonésia. Mara takonina okanné, Gusti Putu Raka pasaurné ngandang, ngampar.
”Béh aji bas kuna, pénter mabasa Bali ten nekaang napi. Samaliha ngomong basa
Bali sulitan tekén basa Inggris. Misi anggah-uingguh, ten ja abesik cara basa
Indonésia lan basa Inggris utawi Jerman. Nika mawinan tiang ngurukang basa
Indonésia lan basa Inggris dumun mangda nénten kuciwa ring timpal-timpalné di
sekolahan. Malah sampun kurukang basa Jepang.”
I poan
okanné ané dadi pegawé bank di Jawa, Gusti Madé Rai mantuk, masih ngajak
putunné ané maanjar ajak putunné ané di Dénpasar. Masih takonina baan basa Bali
alus utawi sagét kasar. Makejang sautina baan basa Bali alus tekén putunné.
Lantas okanné takonina kénkén dadi bisa mabinaan piuningné mabasa Bali. Pasaur
okanné lan mantunné tuah yén di jero raganné setata ngurukang okanné ngraos
baan basa ibu, mabasa Bali.
Kocap
yadiapin raganné malinggih di Lombok, ané wewidanganné ngomong Sasak, di Jawa
ané ngomong Jawa lan basa Indonésia, nanging di jeronné raganné tetep mabasa
Bali. Dadi patuh cara prisip bapané, ngurukang raré patut nganggon basa ibu,
basa Bali. Basa ané lénan pastika lakar kabakatang di sekolahan utawi makursus.
Yén basa Bali dija ngalih kursus, yén sing di asrama utawi di umahé padidi? Yén
kanti i pianak tusing bisa mabasa Bali, ané pelih boya ja i pianak, nanging i
rerama ané ngutang basa ibuné padidi, sok géngsi nguber bukité ejohin. Kadirasa
anaké uli Belanda nguber malajah basa Bali.
“Saja ento
Bapa, Mé, tiang masih dugasé tundéna survey tekén doséné di Buléléng ané
tepukin di masyarakaté mula tuah buka kéto. Liunan para janané ngurukang
pianakné baan basa Indonésia, malah mabading mara malajah basa Bali di
sekolahan. Sinah sukil tan bina cara malajahin basa Inggris. Ento ngranayang
basa Balin anaké jani kaku, sawiréh nyalin uli basa Indonesia ka basa Bali.
Conto: “Sapi saya akan saya sembelih” kabasabaliang dadi “Sampi tiang
lakar tiang gorok.” Patutné “Sampin tiangé lakar gorok tiang.”
“Sajaba
ento yén titénin basa Baliné gumanti ngelah anggah ungguh basa, sawiréh ngelah
basa kasar, madia lan alus. Ada masih alus sor, alus mider, satmaka ngurukang
para janané apang bisa ngalap asor ané numbuhang budi suci adiluhung mawit
ulian basa. Hormat tekén sang catur guru. Tekén rerama, guru pangajian, guru
wisésa, muang guru swadyaya saking mabasa alus. Apang tusing alpaka guru. Bani
nyagur rerama, guru, misuh pemimpin. Ulian basa, bani ma-kamu, macai,
maicang tekén sang guru cara basa Inggris lan Indonésiané pragat you…, kamu,
engkau, aku yadian tekén Hyang Widi Wasa.”
“Saja Pa,
anaké uli dura negara masih ngomongang kéto. Basa Baliné sujatinné ba sarasa,
basa budaya ané numbuhang sopan santun. Kruna-krunanné masih komplit. Cuma
yén di Buléléng, tiang kayang jani kari majogjag indik kaja lan kelodé. Cara
Buléléng kaja artinné arah ke gunung dadinné ka selatan. Kelod
artinné arah ke laut dadinné ka utara. Yén cara i raga ané ketah
kaja, kelod, kangin, kauh ento tuah mata angin, utawi pangider buana, patuh
tekén bahasa Indonésiané: utara, selatan, timur, dan barat. Boya ja arah
kaja lan kelodé ané maarti ka gunung lan ka laut ané dadi gentinin aji kruna ka
ulu lan ka tebén.
Kayang
kamus Bali-Indonésiané masih rancu, basa Baliné ten ngelah mata angin, padahal
nawang
pangider buana komplit kayang déwa nawasanga, warna, lan uripnné yén macaru.
Miribang saking mula salah kaprah,” raosné Wayan Sentana ngacuh, mimbuh bingung.
“Dadi
masih orahang kéto. Yén selehin miribang uli pangawit malajah ngomong raréné di
Buléléng orahina gunungé kaja lan pasihé kelod, pinaka basa ibu. Tuara ngitung
mata angin cara janiné. Apa buin ada kompas, ada kar utawi peta anggon
uger mata angin. Éééh, nguda dadi mingungang kaja kelod suba nawang ulu tebén?”
raos bapanné teges.
“Saja Pa,
Mémé. Tekan tiangé mulih sujatinné lakar morahan yén kayang lulusé ené tiang
payu ngantén ajak gélan tiangé Setyowati. Nanging ia sing nyak magama Hindu.
Yén dadi cara Jawa, tiang ajakina milu gaman raganné. Yén sing kéto melahan
pada tetep ngaba agamané soang-soang. Ibu lan bapakné setuju kéto. Cara janiné
beneh masih kéto. Nanging tiang kari ngantiang pituduh lan papineh mémé lan
bapané. Kénkén Bapa, Mé
“Badah…,
né ja cai sajaan tusing nawang kaja kelod. Tusing ada wét buka kéto. Cai jumah
muani padidi, yadiapin pada tetep tekén agamané padidi. Lantas kénkén tata
upacara pawiwahané? Kénkén nerapang bebanten ardanaréswari ngajak anak ané
tusing magama Hindu? Undang-undang RI No. 1 Tahun 1974 masih tusing matutang
buka kéto. Apa buin yén kanti cai paid bangkung. Yén dadi melahan kelidin,”
pasaut bapanné sengit.
“Nguda
kéto Pa, tiang tusing lakar ngalahin sentanané jumah dini. Yadin kurenan tiangé
malénan agama, kadén Tuhané ané kasembah masih patuh?” raosné Yan Sentana.
“Ooh,
yén saja ia nganggap Tuhané patuh, nguda ia tusing nyak milu tekén cai? Yén
cara i raga mara kéto. Ékam Évam Adwityam Brahman. Mawinan anaké luh ngantén
nutug anaké muani, nganutin adat ka purusa. Apang sajaan masaanggama sekala lan
niskala. Yén cara anaké malayar apang dadi aperahu nuju pulo harapan,”
pitutur bapannē
“Mimiiih
Wayan… Yan. Precuma cai masekolah tegeh-tegeh. Kadén mémé ja lakar sayan
ngerti. Nyatané cai mula tusing nawang kaja kelod, apa buin kangin kauh,”
kénten raos méménné nyelag. Wayan Sentana bengong, tumbén majogjag ngajak
reramanné.
Olih : Djelantik santha
CONTOH PUISI BALI ANYAR
Paid Tiang
Paid tiang tindakan batisé
Ngalahin ukudan sasihé
Ngipekin kalah
Sisan-sisan kenehé suba kacamputang
Pakpak katelahang
Apanga tusing taén buin
Ngurimik ipit ngumbar kita
Paid tiang makejang
Ngejohin sasih
Ané tusing taén bakatang
Paid tiang makejang
Nguberin sasih
Ané tusing taén gelahang
Camput mapaid
Telah-telahang kauluh.
olih : I Wayan Paing
NGANTOSANG
Di betén muncuk lalangé lanying
Nyungéngét ngantosang ulungan ia i capung
Ané paling tusing nepukin sunutan mulih
Kletik-kletik suaran detik
Pamargin Ida Betara Kala tatar alon
Nyaksiang patongosan tiangé dini
Bengong mapaliat samah
Pakukékkak kéék-kéék
Munyiné i katak mapag sasih
Buin nepukin tiang dini
Yapin atiban suba liwat patemoné malu
Dini, padidi
Tiang ngantosang
Layuné ya i lalang
Ngulungang kulesan capungé né aptiang
olih : I Wayan Pain
CONTOH NOVEL BALI ANYAR
MLANCARAN KA SASAK
Kacarita sareng tiga I Dayu Priya, I
Made Serati, muwah I Sari sampun tiba ring Sasak, marerepan ring pasanggrahan
Suranadi).
Sampun
setengah solas.
I Made
negak ring natah kamare ring tikehe, ngambiar sareng I Sari. I Dayu ring
ranjange, sampun nganggen piyama. I Made tengkejut, tan nahanan pisan ngeton
Ida yan pacing sirep;
“Bik, cara
kadituane sajan-sajan Ida. Buin cara Janine saja-sajaan.
I Dayu
ngeh ring pliat I Madene.
“Ngon
Made, oho, ngon? Yan tuman suba kene, timpal Yange ane ajak akamar di Bandung
ngaenang Yang piyama di Bandung, jani nu masih titip-titipine.”
“Sira ?
Corry Aldres?”
”Oho, ia suba. Aruh, Yang onyah orahange, tawang! Bani sing nganggon kamen
pules…., Bee I Made pantalonne silaanga, sing usak,oo?”
“Banggayang
benjang titiang masalin.”
“Sing
ngaba piyama, keto de?”
“Makta
kalih setel, banggayang sampun ja titiang sapuniki..meh ten pules napi titiang…
jelmane nika usak pesan dabdabanne!”
“Tawange
sing ada anak muani bareng dini, sangkal ia bagbag-begbeg uli tuni, tawang, De.
Buine ada sing buin tamu lenan!”
“aruh,
gedege!” Madohosan I Made.
…………
Malih ajahane I Dayu ica.
“Mara
keto I Made alah panjak Yange masila tiding beten, mai ja dini bareng dini
negak, mai De!”
“Banggayang
deriki Tu, aruh, pantes titiang nyanding ratu irika?”
“Jele
asane timpal beten. Yang nyegir pedidi.”
“Tan
pantes kenten Ratu nyegir? Ayu, malih mawang….”
“Makenken
buin, dong, da ja Made ngitungan keto-keto! Kaden sing ada keneh mipitang ane
keto-keto! Kaden Made suba nawang Ajin Yange. Yang tahen mipit keto? Nang
orahang!”
“Mangkin
ratu, ten uning ngalap rawes guyu….naaa, maaan mulihang….”
“Nah
De, utas suba utang Madene. Kereng pesane I Made muntil-muntil rawes.”
“Sapunika
sampun ratu. Wenten sameton Ratu minang, Ratu ten kayun , jani anak suba nagih
ajak masanding deriki, pang tulah titiang,” I Dayu ica, I Sari sareng makebris.
“Panggus
Beli Made… tulah!”
“Sing
nulahin apa Yang. Betara keto Yang…. Aruh api nyama, lamun sing cumpu Yang!
Mangsikina jangklekang Ida, kaling Yang batak mingkalih, mamindon teken Ida…meh
tuah maketelun sing tolih ida suba.”
Dados
Ida kadeange…..kemanten, sira sih paarab idane?”
“Ida
Made Warmadewa…..”
“Bih,
luwung parabidane mangkin sampun akuda Ida madue rabi?”
“Beeee,
Made…..ento suba pamucuk unduke keneh Yange tawang….akuda nah, tegarang De
akuda,?”
“…….Tawang,
anake di Gria madue rabi……patpat?”
“Beee,
lebihan teken patpat.”
“Meh
Nyen. Saja Luh?”
“Lebihan
sajaan ba, Beli Made!”
“Bik,
lebihan teken patpat “
“Sing!
Nah buin te, De bade buin !”
“Aruh,
akuda madue rabi Ida? Akutus? Meh nyen!”
“Paak
suba, de nah bin acepok nah!”
“
Adasa?”
“Sing!
Lebihan jani baan Made,Made.”
“Asia,
be!”
“Mimih
bes asiane, ratuuu, kenkenang Ida kone?”Asapunika I Made ngon.
“Aruh,
data takonang Made, paturu bajang data raosang.”
Ida
kemad pisan tur karang ulune( galenge) sane abinida arasida, mangda ten sinah
kamadidane.
“To
suba makrane Yang sing nyak ngiring kayun Ida…. Mimi, yen nyak Yang….”
“…..ten
dados nomer daso ratu?” asapunika I Made nugtugang rawos I Dayune.
“Aruh
Made nyak sing Yang dadi nomer. Bes dadi nomer. Sing cara ange jelma nyen Yang
dadi nomor dogen, nomer sepuluh. Api Yang luh masih je Yang apang cara ange
jelma. Ngengken Yang kanti ileh-ileh ka Jawa masekolah mara teked di Gria masih
kantetin anak yang. Len ojoge. Pin je Yang daa tua”
“Meh
nyen anake marupa sekadi ratu ngantos daha tua!”
“
Nah keto umpama.”
“Yakti,pedalem
masih ratu bes dadi nomer dasa nyen enggih; yening batak patpat, lelima ida
madue rabi, titiang tan pacing pariboya. Anak madue, pantes caro iragane
iriki.”
“apa
kaorang, de ibane ten pari boya…..”
“Bee,
jabag pesane ida ngansan.”
“Men
Made juari je ya nyabagin.”
“Titiang
nyang jabag ring Ida, dados?”
“be,
kadenaragane ngesai matata ngerawes. Dadi! Made dogen dadi nyabagin Yang. Bes
Yang meutang urip, to, yen sing Made nyaup Yang meh dadi jaje, pekas Yang lilig
motor.”
“Inggiiiiih!
Punika mekrane ratu dados jabagin titiang?”
“Men
apa ? idepang yang mayah utang teken ma…..?”
“Sing
nampi, !”
“Ica
I Dayu. Imade taler kedek sami.
“Buin
ja mekito ngelipetin raose ibusan Made adi buka anake cumpu, yen ada anak
ngelah rabi, kurenan, batak patpat, lelima, adi keto Made.
“
Nah tegarang ja! Yang sing nyak apa dadi noomeeer, dadi panunggun karang masih
sing nyak apang patuh-patuh.” Apang paturu malawar gerang anake peturu dadi
cager dikenkene ya satia yen ane luh luas da je mara, madamar langit,bulan,
kadung kone bulanan” onol-ongol cina malakar kedele”
Apang
anake luh dogen” masare cara ratu”? anake muani apang dadi masok gedenan,
ngodag-ngodag.
I
Made kedek miragi raris ida mapajar” to ja ratu ngamuk masuang basing”
mabladbladan .
Idayu
ica nrikkik, I Sari ngelkel ipun kedek.
“
aRuh, kalahange dogen teken I made……”
Kaketus Saking Novel
“ Mlancaran Kasasak”
olih Gede Sarwana
SARGA V
PAMUPUT
PAMICUTET
Kasusastraan
Bali punika becik pisan tur ngulangunin , punika mawinan sepatutne kalestariang
tur kaplajahin semangdane I raga sareng sinamian uning ring daging miwah
pikenoh melajahin kasusastraan Bali punika .
Ngantos
asapuniki wau kawedar antuk kasusastraan Bali semangdane wenten gunan ring para
sametojn sane polih ngewacen . Makalah punika doh pesan saking paripurna
titiang nunasang para semeton sane polih ngewacen makalah puniki sareng –
sareng ngamecikang semangdane dadi paripurna .


text: 1Yening kadi asapunika, napike sane patut baosang iraga? Punapike iraga patut nglanturang dosa-dosan iragane sakantun iraga urip puniki, mangda sayan maweweh-weweh sih pasuecan Ida Sang Hyang Widi Wasa? 2Sampun janten nenten kadi asapunika. Iraga sampun ngutang dosa-dosane punika, kadi asapunapi malih antuk iraga urip nglanturang dosane punika. 3Semeton sampun pada tatas uning, mungguing ritatkala iraga kalukat, iraga katunggilang ring Ida Sang Kristus Yesus, taler mateges nunggil ring sedan Idane. 4Duaning punika malantaran lelukatane punika, iraga sareng-sareng kapendem ngiring Ida sajeroning sedan Idane, mangdane sakadi Ida Sang Kristus katangiang saking pantaran anake padem antuk kawisesan sane luih saking Ida Sang Aji, iraga taler prasida muponin urip sane anyar. 5Santukan yening iraga nunggil ring Ida sajeroning sedan Idane, kadi asapunika taler iraga jaga nunggil ring Ida sajeroning indik iraga kauripang sakadi Ida. 6Samalihipun iraga sampun pada uning, mungguing sikian iragane sane let puniki sampun padem ngiring Ida Sang Kristus ring salib Idane, mangdane sikian iragane sane madosa punika tan wenten malih kawisesanipun, mangda iraga sampunang malih dados panjak dosa. 7Santukan anake sane padem, ipun sampun bebas saking kawisesan dosane. 8Yening iraga sampun padem ngiring Ida Sang Kristus, iraga pracaya mungguing iraga taler pacang urip sareng-sareng ring Ida. 9Santukan iraga uning, mungguing Ida Sang Kristus sampun nyeneng saking seda tur Ida tan pacang seda malih, tur sang pati sampun nenten mrasidayang malih ngreh Ida. 10Indik sedan Idane punika, Ida seda ngaonang dosa tur dosa punika nenten maderbe kawisesan malih marep ring Ida. Sapanglanturipun Ida nenten seda malih. Tur indik nyeneng Idane, Ida nyeneng pabuat Ida Sang Hyang Widi Wasa. 11Kadi asapunika taler semeton patut mikayunin mungguing ragan semetone sampun padem ninggal dosa, nanging urip pabuat Ida Sang Hyang Widi Wasa sajeroning patunggilan ring Ida Sang Kristus Yesus. 12Duaning punika, dosa tan patut malih ngreh sikian semetone sane sekala puniki, mangda semeton sampunang malih ninutin sapakitannyane. 13Sampunangja semeton nyerahang salah tunggal anggotan ragan semetone ring dosa buat kanggen prabot nglaksanayang paindikan-paindikan sane corah. Tungkalikanipun, aturangja sikian semetone ring Ida Sang Hyang Widi Wasa, sakadi anak sane sampun kauripang saking pantaran anak padem, tur suksrahangja sikian semetone ring Ida, mangda kanggen prabot buat nglaksanayang paindikan-paindikan sane patut. 14Sampunangja idosa kantos ngreh semeton; santukan semeton nenten kantun kareh antuk Cakepan Torate, nanging antuk sih pasuecan Ida Sang Hyang Widi Wasa. 15Sapunapike sane mangkin? Punapike iraga ngardi dosa, sawetning iraga nenten kantun kareh antuk Pidabdab Torate, nanging kareh antuk sih pasuecan Ida Sang Hyang Widi Wasa? Sampun janten nenten kadi asapunika. 16Semeton sampun pada tatas uning, mungguing yen semeton nyerahang dewek buat mamanjak ring anak, kenginan semeton dados panjak anake sane tinutin semeton punika. Kadi asapunika taler paindikanipun yen semeton mamanjak ring dosane sane ngawinang semeton padem, wiadin yen semeton satinut ring Ida Sang Hyang Widi Wasa, sane ngawinang semeton kadameang pamantuka ring anggan Idane. 17Nanging aturangja panyuksma ring Ida Sang Hyang Widi Wasa. Santukan sane riin semeton dados panjak dosa, nanging sane mangkin saking saguluking manah, semeton sampun ninutin pidabdab sane pangguh semeton sajeroning paurukan sane sampun tampi semeton. 18Ida Sang Hyang Widi Wasa sampun mebasang semeton saking kawisesan dosane, kadadosang panjak Idane buat nglaksanayang paindikan-paindikan sane becik. 19Becikan tiang nganggen pangimba sane biasa, santukan pangresepan semetone kantun wimuda. Sane riin semeton nyerahang dewek semetone dados panjak kacemeran miwah kacorahan, buat nglaksanayang paindikan-paindikan sane corah. Kadi asapunika taler sane mangkin semeton patut nyuksrahang dewek semetone dados panjak paindikan-paindikan sane becik, buat nglaksanayang paindikan-paindikan sane kaledangin antuk Ida Sang Hyang Widi Wasa. 20Rikala semeton dados panjak dosa, semeton lempas saking kapatutan. 21Inggih sane mangkin, napike pikolih semetone nglaksanayang paindikan-paindikan sane ngawinang semeton kimud punika! Pamuput saluiring paindikan punika, inggih punika padem. 22Nanging sane mangkin, semeton sampun kabebasang saking reh-rehan dosane tur semeton sampun kadadosang panjak Ida Sang Hyang Widi Wasa. Ring saluiring laksanan semetone, semeton sampun nyuksrahang dewek semetone ring Ida, tur pamuputipun semeton pacang muponin urip langgeng. 23Santukan pikolih dosane punika padem, nanging sih pasuecan Ida Sang Hyang Widi Wasa punika urip langgeng sajeroning patunggilan ring Ida Sang Kristus Yesus, Panembahan iragane.


text:
Para wikan maosang yéning kayun uning ring kajayan nguni, i raga patut uning ring tetamian budaya leluhuré duk purwakala. Uning ring tetamian budaya, mabuat mangda i raga marasa madué budaya. Tetamian budaya patut kalestariang mangda prasida kauningin olih oka-putuné pungkuran.
Tetamian budaya patut kaplajahin. Arkéologi wantah ilmunnyané. Arkéologi inggih punika ilmu sané maosang indik kauripan lan kabudayaan masa kuna madasar barang-barang (benda-benda) sané katamiang, sakadi patung lan srana/peranti ring kauripan/pakubonan. Arkéologi taler kauningin antuk ilmu purbakala.
Manut situs Wikipidea, arkéologi mawit saking basa Yunani, archaeo sané maartos kuna lan logos maartos ilmu. Aran arkéologi sané ketah wantah ilmu sejarah kabudayaan material. Arkéologi inggih punika ilmu sané malajahin kabudayaan (manusa) masa nguni malarapan kajian sistematis ngeninin barang utawi wangunan sané katamiang. Kajian sistematis inucap ngeninin cara ngeniang, dokuméntasi, analisis, lan interpretasi data marupa artefak (budaya bendawi, sakadi kapak batu lan wangunan candi) miwah ekofak (benda lingkungan, sakadi batuan, rupa muka bumi, lan fosil). Téknik penelitian sané khas wantah penggalian (ékskavasi) arkéologis, yadiastun seseleh taler polih uratian sané mageng.
Arkéologi maiketan ring makudang-kudang ilmu siosan. Makudang-kudang ilmu siosan saling dukung ri kala nyelehin indik tetamian nguni. Sacara khusus, arkéologi malajahin budaya masa nguni, sané mayusa tua, saking masa prasejarah (sadurung kauningin tulisan), kantos masa sejarah (ri kala wénten bukti-bukti kasurat). Sajeroning panglimbaknyané, arkéologi taler dados malajahin budaya masané mangkin, sakadi sané kauningang ring kajian budaya bendawi modéren (modern material culture).
Arkéologi wantah ilmu sané malajahin kauripan utawi kabudayaan manusa masa nguni malarapan barang-barang tetamiannyané. Wénten tigang tetujon arkéologi, minakadi (1) nangiang mawali (merekonstruksi) sejarah kabudayaan, (2) malajahin cara-cara idup manusané nguni, lan (3) malajahin prosés budaya sané mamargi ring masa lintang.
Tetamian nguni ring masa puniki patut kaplajahin. Sakadi tetujon arkéologiné ring ajeng, tetamian patut kauningin. Riantukan mabuat pisan kawéntenan barang-barang tetamian masa nguni, arkéologi banget pisan merluang kalestarian barang-barang punika pinaka sumber data. Utsaha miara tetamian nguni kabuatang pisan.
Nguni sering kabaos purwakala, purbakala. Jaman jani/mangkin wantah galah/masa sané tan prasida pasahang ring masa sané sampun lintang. Sapunika taler masané mangkin taler maiketan sareng masané sané jagi rauh. Napi sané wénten dumun, mapangaruh ring kawéntenan masané mangkin. Sapunika taler masané sané jagi rauh.
Wénten basa gaul, kocap raos kadi mangkiné: jadul (jaman dulu), jani (jaman kini). Yéning maosang indik sané nguni utawi malaksana sakadi palaksana kuna, punika kabaos jadul. Yéning maosang indik amangkinan utawi malaksana nganutin jamané sané kabaos modéren kadi mangkiné, panika kabaos jani. Jadul katungkalikang antuk jani.
Kruna jani wantah kruna katrangan sané pateh ring mangkin (kruna alus). Jani katungalikang antuk pidan, nguni, purwa. Ring basa Indonésia kruna purba (kruna kaanan) maartos indik jaman sané siuan utawi yutaan warsa lintang; masa purwa. Purbakala maartos jaman nguni, jaman kuna, kala ilu. Kapurbakalaan inggih punika indik-indik sané ngeninin utawi maiketan ring jaman nguni.
Mangkin akéh kramané nénten ngeh ring wangunan kuna. Yéning sampun madué jinah, sami pada punyah. Wangunan kuna kagentosin antuk wangunan kadi mangkiné.
Yéning kayun nyingakin masa nguni, minab wantah kantun prasida kacingakin ring muséum-muséum. Muséum idup sané wénten ring wewidangan i raga sané dados kaanggé ngélingin ring masa sané nguni minab sampun tan wénten. Wangunan-wangunan napi luiré ring wewidangan i raga mangkin akéhan sampun magentos antuk wangunan anyar antuk modél sané anyar taler. Indayang uratiang wewangunané sané kuna/tua, minab tan wénten kari, sami magentos. Minab i raga nénten malajah saking para arkéolog indik wangunan-wangunan nguni. Modéren dados manten, sakéwanten sané nguni jani patut wénten.


text:
Sor Singgih Basa
Sekadi
ketahe ring Bali, ritatkala i raga mawicara sareng anak tiosan, napi malih i
raga durung uning sareng anake punika, i raga patut nganggen Basa Bali Alus.
Sakewanten akehan truna-truni mangkin meweh ngangge Basa Bali Alus. Minab
puniki santukan anak truna-truni bali mangkin sampun keni iyusan globalisasi.
Nika ngeranayang akeh alit-alit mangkin ngangge Bahasa Bali campuran. Akidik Basa
Bali, akidik Basa Indonesia. Nah ne mangkin titiang wantah ngecenin akidik
penjelasan antuk sor singgih basa bali.
Sor singgih basa taler kabaosang anggah ungguhing basa taler kangkat kabaos
unda usuk basa. Sakewanten sane lumrah kabaos ring desa pakraman inggih punika
"Sor Singgih Basa".
Manut sor
singgih basa sajeroning Basa Bali wenten pepalihannyane makadi :
A. Basa Bali
Alus Singgih (A.Si)
o Kruna Alus Singgih kruna alus sane
kanggen nyinggihang sang singgih,
Contoh basa Alus singgih:
“I Ratu kayun ngrayunan ulam bawi?”
“Ngiring masandekan, Anake Agung ngandikain.”
“Ratu yening wenten karya ring gria, nikain titiang”
B. Basa Bali Alus Sor (A.So)
·
Kruna Alus Sor kruna sane kanggen ngasorang
raga, ngasorang sang sor
Contoh Basa Alus Sor:
“Titiang sampun polih mapajar
ring pianakipune”
“Icen titiang nunas asiki, mangda
wenten anggen titiang bukti”
“Ipun kantun nunas, jantosang
dumun”
- Basa Bali Alus :
C. Basa Bali Alus Madia (A.Ma)
·
Kruna Alus madia kruna alus sane wirasane madia
Conto Basa Alus Madia:
“nggih titiang ampun wusan nunas”
Basa Bali sane kanggen ring desa pakraman kawangun antuk kruna-kruna sane manut ring sor singgih basa. Manut rasa basannyane kruna-kruna ring basa Baline punika wenten sane kawastanin :
- Kruna Alus Singgih
- Kruna Alus Sor
- Kruna Alus Madia
- Kruna Alus Mider
- Kruna Andap utawi Kapara
- Kruna Mider
- Kruna Kasar
Inggih nika akidik saking titiang antuk makudang-kudang pepalihan ring basa Bali. Antuk 'penjelasanne' soang-soang jagi icen tiang ring 'postingan' sane jagi rauh. Inggih suksma! (*bb/bsb)
Kaketus saking :
* Buku Sastra Bali
* Buku Kumuda Sari II


text:
Kacerita ada kambing madan Ni Mésaba ngajak Ni Wingsali. Ia luas ka alasé, ngalih amah-amahan ané nguda-nguda.
Panakné Ni Wingsali masih bareng ka alasé. Tan kacerita di jalan, teked ajak dadua di alasé. ”bih, demené Ni Mésaba ajak Ni Wingsali, nepukin amah-amahan ané nguda-nguda.
Sedeng itehe ngamah, Ni Wingsali makasiab nepukin buron tawah. Melaib Ni Wingsali di durin méméné, sambilanga matakon. ”Mémé….mémé….ade buron tawah, to to ya mémé…..! ”ikuhné lantang, gubané aéng”, nyeh tiyang mémé..!
Mesaut lantas Ni Mésaba,
”ento madan I Macan”, nah kéné jani cening,
entegang sebengé apang care anak sakti,
anggon nayanin I Macan, ané malaksana corah”.
I Macan masih ngon nepukin Ni Mésaba ngajak pianakné Ni Wingsali. I Macan ngomong,
”Ih, buron apa saja iba bani mai ka alasé? kai ané kuasa di alasé ené”!.
Mesaut Ni Mésaba, ”Ih iba macan. Iba mirib tusing nawang, uli awak kainé bisa pesu api. Di tanduk kainé Ida Sang Hyang Siwa ané malinggih. Kai kaliwat sakti, tusing buungan iba amah kai. Sambilanga Ni Mésaba ngéngkotang tandukné tur mekecos.
I Macan lantas malaib. tepukina tekén i Bojog. i Bojog matakon”,
Beli, apa krana beli malaib?”.
I Macan masaut, ”beli jejeh nepukin buron tawah. Awakné poléng tandukné lanying”.
Beli, apa krana beli malaib?”.
I Macan masaut, ”beli jejeh nepukin buron tawah. Awakné poléng tandukné lanying”.
Raris, seanturnyane >> I Bojog buin ngomong .......


text:
Saraswati
Bapak Kepala Sekolah sane wangiang titiang.Para Guru lan Para Siswa sami sane kusumayang lan tresnasihin titing.
Om Swastyastu
Sedurung titiang ngatur ngiring sareng sami ngaturang baktimajeng ring Idha Sang Hyang Widhi Wasa dumadak iraga sareng samimanggih kerahayuan. Rahinane mangkin titiang meled ngawentenangatur ngeninin indik rahina Saraswati sane patut kaelingang olih iraga samiminakadi guru lan siswa SMP 1 Singaraja.Rahina Saraswati nemoning nuju Saniscara Keliwon Watugunungsane rauh nyabrang satak dasa dina patut iraga para siswa sumuyupngaturang bakti, sumangdene ida masueca nyinarin tur ngicen pemargisane becik dumugi sida manggih kerahajengan tur sida rahayu sejeroningngelaksanayang pemargi dados siswa ring SMP 1 Singaraja ne puniki.Ring rahina Saraswati kebawosang nuju Idha Sang Hyang WidhiWasa nedunang Sang Hyang Aji Sastra pinaka pengewuruh ring manusanesami nika mawinang iraga sami patut nyuciang rahina Saraswati nepuniki. Pengewuruh punika pinaka titi pengancan iraga idup ring jagatesantukan melarapan antuk pangewuruh iraga mrasida ngererehpengupajiwa tur iraga mresida ngayunin sane cen kebawos becik lan sanecen kebawos iwang.Ring rahina Saraswati punika sebina mebakti, naler iraga patutmesuci laksana mulat sarira sumangdene parilaku lan bebawos nganutsekadi Sang Brahmacarin setata ngulati kebecikan antuk melajahanangga tur ten dados piwal sapituduh para guru penuntun ring sekolahmiwah guru rupaka ring pekubon.Ring pekubon iraga patut eling naler mabersih-bersih minakadibuku-buku tur genahang ring tongos sane becik lan mangdene prasidangaturin canang sumangdene Idha Sang Hyang Widhi ngicenin pinuntuntur setata eling ring buku sane keanggen ngulati kaweruhan ring sekolah.


text:
“Melahang masolah” lan ”melahang masekolah” sapunika tutur sané naenin piragi titiang. Solah tingkah patut plajahin. Masolah utawi matingkah, punika patut plajahin, kocap.
Mangkin alit-alité ring banjar-banjar, ring sanggar-sanggar taler malajah masesolahan, napiké taler malajah masolah?
Kruna solah manut Kamus Bali-Indonesia, Dinas Pendidikan Provinsi Bali (1993) madué kalih artos. Kapertama, solah maartos laksana, tingkah. Kasarengin antuk conto tingkahné melah nyandang tulad. Taler kasurat kruna turunan solah, masolah ‘malaksana’ utawi ‘matingkah’. Kasarengin taler conto masolah melah ‘malaksana becik’. Kaping kalih, solah (alus singgih) maartos igel. Punika kacihnayang ring kruna turunan sané kasurat irika masolah ‘ngigel’, nyolahang ‘ngigelang’, sesolahan ‘cara maktaang igel-igelan’ utawi ‘igel-igelan punika’.
Yéning rerehang ring kamus I Wayan Simpen A.B. (1985), kruna solah maartos bikas lan laksana. Wénten kasurat solah melah, solah jelé. Salantur ipun kasurat solah taler pateh ring igel; masolah = ngigel; sesolahan. Dadosné, sesolahan driki pateh ring igel-egelan. Ring kamus punika kajangkepin antuk conto sesenggakan: Buka barongé sara anaké nyolahang ‘sakadi barongé kaserah anaké sané merintah’.
Ring “Kamus Sinonim Basa Bali” sané kasusun olih I Gusti Madé Sutjaja wénten kasurat solah antuk aksara Latin lan aksara Bali. Kruna solah pateh ring ambek, bikas, kita, parerasan, parisolah, perilaku, polah, tingkah. Irika taler kasurat basa Inggrisnyané, behaviour, action. Sakéwanten ring kamus sinonim punika nénten kasurat solah siosan, sané maartos igel. Punika taler kruna igel nénten ngranjing.
Saking panuréksan lan seseleh punika kruna solah madué kalih artos laksana utawi tingkah lan igel. Kruna turunan solah inggih punika masolah taler wénten kalih, masolah maatos malaksana utawi matingkah lan masolah maartos ngaturang igel-igelan utawi maigel-igelan.
Kruna solah yéning ring kamus nampek pisan genahné sareng kruna soléh. Soléh punika pateh ring sélé, sénglag, sangsih. Soléh tungkalikanné adung, anut, patuh.
Mangkin anaké masolah soléh-soléh. Masolah iriki artos ipun makakalihné utawi ngémpelin. Masolah mawit saking solah sané maartos laksana lan igel. Dadosné, masolah punika maartos malaksana lan maartos ngigel. Sayuwakti parilaksana lan igel-igelané mangkin akéh sané sélé, sénglad, lan sangsih. Akéh sané masolah nénten anut ring uger-uger. Sakadi sampun kauningin wénten akéh bacakan solah utawi parisolah sané patut kasolahang nganutin tutur agama lan tata susila sané ketah ring jagaté.
Ri kala masolah, malaksana utawi ngigel wénten taler agem lan ngagem. Kruna agem kapertama maartos gamel utawi gisi. Kruna turunannyané ngagem ‘ngamel’, kagem ‘kagamel’, piagem ‘pangéling-éling’, agem-ageman ‘cara ngamel’ utawi ‘tanggung jawab’. Kaping kalih, kruna agem maartos agem rikala ngigel. Turunan agem puniki wantah ngagem.
Ring kauripan puniki i raga ngagem agem-ageman suang-suang. Ngamargiang solah suang-suang antuk rasa tanggung jawab. Nyolahang solah/sesolahan manut swadarma suang-suang.
Minab i raga ring Bali naenin malajah masesolahan yadiastun nénten ring banjar-banjar utawi sanggar-sanggar sakadi mangkiné. Ring sekolah taler malajah masolah, malajahang raga, malajahang déwék. Mangda uning ring tingkah, solah idup di guminé sareng akeh.
sumber: http://imadesudiana.wordpress.com/category/artikel-berbahasa-bali/


text: 1Wusan punika Ida Hyang Yesus medal saking Perhyangan Agung, raris makaon. Parasisian Idane raris rauh sarwi matujuhang wewangunan Perhyangan Agunge. 2Irika Ida ngandika ring dane: "Pedasinja ento makejang! Guru ngorahin cening, sujatinne tusing lakar ada batu angan abesikko ane lakar enu nongos di tongosne. Sakancan batune ento lakar kuugang." 3Tatkala Ida Hyang Yesus malinggih ring Bukit Saitun, parasisian Idane pada rauh, tumuli mabebaosan ngiring Ida. Dane raris matur pitaken sapuniki: "Indayangja ndikayang ring titiang, malih pidan paindikane punika pacang kasidan, tur napi sane pacang dados cirin rauh Gurune miwah pamuput jagate?" 4Pasaur Idane: "Pada yatnainja deweke apang eda kanti cening bakat apus anak. 5Sawireh lakar liu ada anak teka nganggon adan Gurune tur ngucap kene: 'Tiang ene Sang Prabu Ane Kajanjiang ento!' Tur ulihan ento anake pada kena kaapus. 6Cening lakar ningeh kuugan anak masiat paek pesan muah ortan anak masiat ejoh pesan. Dikalane ento, yatnainja dewek ceninge tur eda cening runtag. Sawireh unduke ento musti lakar ada, nanging ento tonden pamragatne. 7Bangsa lakar nglawan bangsa, kaprabon lakar nglawan kaprabon. Dini ditu lakar ada sayah gede muah linuh. 8Paundukane ento makejang tekanne tan bina buka pangawit sakit anake nyakit ngelah pianak. 9Kala ento cening lakar kejuk tur kaserahang apanga kasangsarain tur lakar matianga. Cening lakar kagetingin baan manusane makejang uli krana cening dadi sisian Gurune. 10Liu anak ane pada murang agama tur anake ento lakar saling patujuhang muah saling getingin. 11Buina liu ada nabi palsu teka ane ngranayang kapracayan anake liu pada paling. 12Sawireh ngancan ngliunang kadurakan anake, dadinne kapitresnan anakeko ngancan tuna. 13Nanging nyenja ane nyidayang pageh kanti ka pamragat, anake ento lakar karahayuang. 14Orta Rahayu unduk Ida Sang Hyang Widi Wasa ngadegang Pamrentahan Idane lakar kaortayang ka sakuub gumine, apanga dingaha baan manusane makejang. Sasubane ento mara teka pamragat gumine." 15"Cening bakal ningalin Bencana Ane Gede nyeleg di tongose ane suci, buka ane suba kawarahang baan Nabi Daniel (sang sane mamaosin mangda ngincepang paindikane puniki). 16Dikalane ento anake ane di wewengkon Yudea apanga pada rarud ka gunung. 17Anake ane nuju di loteng umahne eda pesan tuun macelep ka umah meten buat nyemak pagelahane. 18Anake ane sedek di tegalne eda pesan buin mulih buat nyemak panganggonne. 19Sengkala pesan anak ane nuju beling muah manyonyoin dikalane ento. 20Ngastawaja, tunas apanga pajalan ceninge rarud eda nuju dimasan ujane wiadin didina Sabate. 21Krana kayange ento lakar ada sangsara ane gede pesan. Uli pangawit jagate kakardi baan Ida Sang Hyang Widi Wasa, kanti kayang jani tonden taen ada bencana buka keto gedenne, tur tusing bakal ada buin. 22Nanging Ida Sang Hyang Widi Wasa suba macutetin masane ento. Yen tusing keto, sinah tusing ada manusa ane nyidayang idup. Nanging malantaran parakaula pepilihan Idane, masane ento lakar cutetang Ida. 23Kala ento yen ada anak ngorahin cening: 'Ene apa Sang Prabu Ane Kajanjiang ada dini!' wiadin 'Ida ada ditu!' eda pesan guguna. 24Sawireh liu lakar ada teka anak ane ngaku-ngaku Sang Prabu Ane Kajanjiang baan Ida Sang Hyang Widi Wasa muah nabi-nabi palsu, ane lakar ngadakang praciri ngangobin muah ane tawah-tawah. Yen kapo kaprasida baana ia misadia ngapus parakaula seselikan Ida Sang Hyang Widi Wasa. 25Ingetangja! Guru suba mauluin ngorahin cening. 26Wiadin, yen ada anak ngorahin cening: 'Tingalinja, Ida di tegal melakange,' edaja cening gegison kemo. Wiadin yen orahanga: 'Ida mengkeb dini,' eda pesan guguna. 27Sawireh Sang Putraning Manusa Utusan Ida Sang Hyang Widi Wasa bakal rauh buka kilape makebiar di langite uli tanggu kangin nganteg kauh. 28Dijaja ada bangke, pedas goake ditu pada pasliwer." 29"Tusingja buin lamun apa makelonne, sasubane masan sangsarane ento liwat, matan aine lakar dadi remrem, bulane tusing masunaran muah bintang-bintange lakar pacepolpol uli di langite, tur saluiring ane mawisesa di langite makejang pada genjong. 30Kala ento cirin Ida Sang Putraning Manusa Utusan Ida Sang Hyang Widi Wasa lakar ngenah di langite, tur suku-suku bangsane di gumine makejang bakal ngeling, tur ia pada ningalin Sang Putraning Manusa Utusan Ida Sang Hyang Widi Wasa tedun di guleme kadulurin baan kuasa muah kaluihan agung. 31Trompete ane gede lakar kasuarayang, tur Ida bakal ngutus paramalaekat Idane medal nyatur desa, buat munduhang kaula seselikan Idane uli tanggun gumine kanti ka tanggun gumine ane lenan." 32"Mlajahja uli punyan kutuhe! Cening ajak makejang suba pada nawang yen carang-carang punyan kutuhe ane suba pada ligir laut nyumunin makedapan, ento cirin masan ujane suba teka. 33Keto masih yen cening suba ningalin ciri-cirine ane orahang Guru ibusan, apang cening nawang, ento mateges masane suba paek, tur suba enggal lakar teka. 34Ingetangja, sakancan paundukane ento lakar kasidan, satonden anake ane idup jani ene makejang mati. 35Langite muah gumine lakar sirna, nanging raos Gurune lakar langgeng salawas-lawasnya." 36"Nanging unduk tekan dina muah panemayane ento, tusing ada anak nawang, yadian paramalaekate di suargan, yadian Ida Sang Putra, masih tuaraja uning. Tuah Ida Sang Aji dogen ane wikan. 37Sang Putraning Manusa lakar rauh uli Ida Sang Hyang Widi Wasa, patuh buka tekan blabare dugas masan Dane Nuh. 38Krana patuh buka dugas tonden teka blabar agunge, anake pada madaar lan nginum, nganten lan kaantenang, kanti teked panemayan Dane Nuh menek ka kapale. 39Makejang anake tusing ada ane nawang apa ane lakar teka, kanti teka blabare nganyudang anake ento makejang. Buka keto masih lakar kadadiannya masan rauh Ida Sang Putraning Manusa Utusan Ida Sang Hyang Widi Wasa. 40Dikalane ento, ada anak ajaka dadua di tegalne, ane aukud lakar kambil, nanging ane lenan lakar kakutang. 41Ada anak eluh ajaka dadua sedek ngiles jagung, ane aukud lakar kambil, nanging ane lenan lakar kakutang. 42Ento krana pada yatnainja dewek ceninge, reh cening tusing nawang didinane ane encen Panembahan ceninge lakar rauh. 43Sakewala ingetangja paundukane ene! Yen anake ane ngelahang umahe nawang lakar ada maling teka, pedas ia majaga apang eda kanti dustane maan macelep mulihan. 44Ento kranane, pada yatnainja cening tur waspadaja! Krana Ida Sang Putraning Manusa Utusan Ida Sang Hyang Widi Wasa ento lakar rauh dipanemayan ane tuara pitaenang cening." 45"Sujatinne enyenke ane kasambat parekan ane satia tur dueg? Ia ane kaserahin wewenang olih gustinne buat ngenterang timpal-timpalne paturu parekan muah ane lakar nyacarang dedaaran dikalane kapaica lungsuran. 46Bagia pesan parekane ento ane dikalan gustinne rauh, ia dapetanga sedeng geleng nyalanang ane dadi tetegenanne. 47Guru ngorahin cening: Sujatinne gustinne lakar nglugrain ia wewenang ngenterang sakancan kasugihan gustinne. 48Nanging yen parekane ento jlema corah, ia lakar mapineh-pineh kene: 49'Gustin ideweke makelo tusing bakal rauh.' Ditu laut ia nigtig timpal-timpalne muah mapesta mapunyah-punyahan ngajak anak ane demen mamunyah. 50Sedek dina anu didinane ane tuara pitaenanga gustinne nadak rauh. 51Ditu gustinne lakar nektek parekane ane corah ento. Ia nampi pikolih patuh teken anake ane mapi-mapi. Ditu ia lakar ngeling kanti kriet-kriet giginne."